Bekalan vaksin Malaysia dijangka lebih stabil Jun ini

PUTRAJAYA, 2 Ramadan 1442H, Rabu – Menteri Penyelaras Program Imunisasi COVID-19 Kebangsaan (PICK), Khairy Jamaluddin Abu Bakar berkata, bekalan vaksin dijangka akan lebih stabil mulai Jun depan.

Beliau berkata, bermula tempoh itu program vaksinasi secara besar-besaran bagi penduduk negara ini akan berjalan lancar.

Katanya, buat masa ini permintaan untuk mendapatkan suntikan vaksin melebihi penawaran.

“… namun apa yang paling penting data menunjukkan Malaysia akan mempunyai cukup bekalan bagi memastikan negara mencapai sasaran 80 peratus penduduk divaksin sebelum akhir tahun ini,” katanya dalam satu kenyataan, hari ini.

Beliau berkata, kerajaan akan terus berusaha memastikan bekalan vaksin tiba dengan lebih cepat susulan jumlah penghantarannya ketika ini yang masih rendah.

Pada masa sama, beliau turut memaklumkan, bahawa satu daripada punca bekalan vaksin masih rendah di negara ini adalah disebabkan negara kaya membolot pasaran vaksin COVID-19.

“Sesetengah negara kaya membeli vaksin untuk rakyatnya tiga hingga lima kali ganda lebih daripada mencukupi. Banyak syarikat farmaseutikal memberi keutamaan kepada mereka (negara kaya) atas sebab yang ketara.

“Sebab itu juga negara perlu menyeimbangkan portfolio vaksin untuk kita memasukkan Pfizer, AstraZeneca dan juga daripada bukan negara Barat seperti Sinovac dari China,” katanya.


Kerajaan kena bertegas, golongan songsang makin berani promosi LGBT

Oleh Siti Fatimah Ishak

BANGI, 22 Syaaban 1444H, Rabu – Kerajaan Madani pimpinan Datuk Seri Anwar Ibrahim digesa lebih tegas dalam menangani isu Lesbian, Gay, Biseksual dan Transgender (LGBT) supaya tidak terus mengakar dan menjadi barah dalam masyarakat.

Golongan songsang ini kelihatan ‘berani’ apabila muncul dalam perhimpunan Hari Wanita ‘Women’s March Malaysia 2023’ baru-baru ini.

Tular foto menunjukkan beberapa aktivis perarakan berkenaan mengangkat bendera LGBTQ di Kompleks Sogo, Kuala Lumpur.

Slogan ‘Imagine if men are disgusted with rape as with periods’, ‘Child not pride’, ‘Trans woman are woman’ dan ‘Police your behaviour not my body’ jelas terpampang pada plakad di dalam perhimpunan itu.

Menerusi komen di media sosial, rata-rata pengguna meluahkan rasa tidak puas hati dengan tindakan lantang golongan ini menyebarkan ideologi songsang yang jelas bertentangan dengan syarak dan nilai setempat.

“Puak-puak ini akan merosakkan keamanan kehidupan keharmonian antara masyarakat berbilang kaum yang telah terbina berabad lamanya dengan perbuatan songsang mereka,” kata Abdul Rahman Kamaruddin.

Ad Zawawi berkata, ini negara Malaysia penuh dengan adab dan nilai agama.

“Ada peserta Islam yang turut serta, semoga mereka bertaubat dan dapat hidayah. Dunia dah akhir zaman, tapi tugas menegur masih berjalan.

“Semua pihak kena ambil peranan kalau tak mahu murka Allah sampai ke negara ini,” katanya.

“Yang berkuasa tak pernah nak lantang dan tegas dengan pihak ekstremis seperti ini. Nak rakyat atau NGO juga yang viralkan dan beri tekanan,” tulis Najwa Hanim

Manakala Delroba Islam pula berkata, pihak kerajaan khususnya jabatan agama diminta berkeras agar LBGTQ ini tidak diiktiraf kerana perbuatan itu melebihi dan melampaui perbuatan kaum Luth.

“Kaduk naik junjung..satu persatu timbul masalah. Isu tauliah, isu pemakaian premis kerajaan, isu pedang replika kononnya menimbulkan kegusaran awam, terbaru perarakan.

“Mana janji nak angkat Islam dan Melayu ni? Ini macam nak jaga hati puak lain,” kata Haris Haikal.


Rakyat Iran protes harga barangan melambung tinggi, subsidi dipotong

TEHRAN, 22 Syawal 1443H, Isnin – Iran telah digemparkan dengan protes dalam beberapa minggu kebelakangan ini terhadap krisis ekonomi yang diburukkan lagi oleh pemotongan subsidi yang menyaksikan harga barangan asas melambung tinggi.

Menurut sumber tidak rasmi dan maklumat yang disiarkan di rangkaian sosial, sekurang-kurangnya lima orang telah terbunuh setakat ini dalam protes di seluruh negara ketika polis antirusuhan dikerahkan di seluruh negara untuk meredakan kekacauan.

Sementara itu, kerajaan Iran telah memutuskan internet di beberapa kawasan dan bandar yang menyaksikan protes termasuk wilayah Khouzestan.

Bulan lalu, kerajaan Iran yang diketuai oleh presiden yang baharu dipilih, Ebrahim Raisi mengisytiharkan bahawa ia telah memutuskan untuk memotong dan menamatkan subsidi untuk gandum serta tepung, memanggilnya sebagai ‘pembedahan ekonomi’.

Ini telah menyebabkan kenaikan harga yang tidak pernah berlaku sebelum ini sebanyak 300 peratus untuk pelbagai jenis makanan ruji berasaskan tepung di negara itu.

Hampir separuh daripada 85 juta penduduk negara itu berada di bawah garis kemiskinan.

Kerajaan berhujah bahawa kenaikan harga adalah kerana krisis gandum global yang dicetuskan oleh pencerobohan Russia ke atas Ukraine.

Kedua-dua negara adalah antara pengeluar dan pengeksport terbesar gandum, jagung serta minyak masak.

Menurut laman web rasmi kerajaan, pentadbiran Raisi terpaksa memotong subsidi gandum dan tepung kerana ramai orang tengah membeli tepung bersubsidi daripada perniagaan industri tempatan dengan lebihan untuk menyeludup ke luar negara serta mengaut keuntungan besar.

Selama lebih dua minggu, beribu-ribu orang telah mengambil bahagian dalam protes kebanyakannya di kawasan barat, termasuk wilayah Khouzestan dan Chaharmahal Bakhtiari, dan bandar-bandar Boroujerd di wilayah Lorestan, dan Dehdasht di wilayah Kohgiluyeh dan Boyer-Ahmad.

Beberapa perhimpunan juga telah dilaporkan di beberapa bandar di wilayah tengah Esfahan dan wilayah timur Khorasan Razavi.

Tetapi titik tumpuan pertempuran dan protes adalah di bandar Izeh, Dezful dan Andimeshk di wilayah Khouzestan.

Penganalisis yang bercakap dengan Middle East Eye berkata, bantahan itu adalah akibat yang tidak dapat dielakkan berikutan krisis melanda golongan miskin.

“Orang yang tinggal di Tehran dan bandar-bandar besar masih mampu menahan kesusahan ekonomi baharu, tetapi di kampung-kampung dan pekan-pekan kecil tidak ada cara untuk mendapatkan lebih banyak wang untuk mengatasi kesukaran baharu itu,” kata seorang ahli sosiologi Iran kepada MEE dengan syarat tidak mahu namanya disiarkan.

“Jadi orang ramai tidak ada jalan kecuali bangkit kerana mereka tidak mempunyai pendapatan atau simpanan yang mencukupi. Protes ini didorong oleh kesusahan ekonomi dan bukannya pembangkang politik. Penunjuk perasaan lapar,” katanya. – Agensi


PKPB: JAIS benarkan majlis akad nikah di PAID mulai Isnin

SHAH ALAM, 13 Rabiulawal 1442H, Jumaat – Jabatan Agama Islam Selangor (JAIS) memutuskan untuk memberi kelonggaran bagi pelaksanaan majlis akad nikah di seluruh negeri bermula Isnin ini walaupun Perintah Kawalan Pergerakan Bersyarat (PKPB) masih berkuat kuasa sehingga 9 Nov.

Pengarah JAIS, Mohd Shahzihan Ahmad berkata majlis akad nikah boleh dilaksanakan di semua Pejabat Agama Islam Daerah (PAID) di seluruh Selangor dengan kehadiran dan jumlah temu janji yang terhad.

Katanya, pelaksanaan majlis akad nikah itu tertakluk kepada beberapa syarat iaitu pemohon telah mendapat Kebenaran Berkahwin di bawah Seksyen 17 Enakmen Undang-Undang Keluarga Islam (Negeri Selangor) Tahun 2003 daripada PAID; hanya pengantin lelaki, perempuan serta wali dibenarkan hadir untuk majlis berkenaan dan lima majlis akad nikah akan dilakukan dalam satu hari bermula Isnin hingga Jumaat.

“Antara syarat lain adalah kebenaran turut diberi kepada pasangan di negeri ini dan pengantin lelaki atau perempuan dari luar Selangor namun mereka perlu mendapatkan kebenaran merentas daerah atau negeri jika diperlukan oleh pihak berkuasa,” katanya dalam satu kenyataan hari ini.

Tambah beliau, hanya majlis akad nikah yang mendapat kebenaran Ketua Pendaftar Nikah, Cerai dan Rujuk Orang Islam Negeri Selangor sahaja akan dilaksanakan di PAID bermula pukul 9 pagi hingga 4 petang.

Justeru katanya, pihak terlibat boleh membuat temu janji majlis akad nikah dengan menghubungi PAID berkaitan.

Sebelum ini, JAIS menangguhkan majlis akad nikah di seluruh Selangor berikutan pelaksanaan PKPB berikutan peningkatan kes COVID-19. – Bernama


Jemaah Masjidil Haram perlu ambil vaksin COVID-19

JEDDAH, 15 Syaaban 1442H, Isnin – Jemaah di dua masjid suci di Makkah dan Madinah perlu mendapatkan vaksin COVID-19 bagi membendung penularan wabak.

Ketua Presiden Hal Ehwal Dua Masjid Suci, Sheikh Abdurahman Al-Sudais berkata, perkara itu adalah salah satu pelan operasi menjelang bulan Ramadan.

Selain itu, katanya, pengunjung masjid turut diberi kemudahan untuk dimanfaatkan sebaik-baiknya.

“Tujuannya adalah untuk memberi pengalaman unik kepada Doyoof Al-Rahman (tetamu Allah) dalam aspek ibadah dan penjagaan kesihatan.

“Bagi mengelakkan penularan wabak, jemaah dua masjidil haram perlu dapatkan vaksin COVID-19 bagi memastikan keselamatan mereka dan jemaah-jemaah lain,” katanya.

Terdapat lima kawasan untuk jemaah mendirikan solat di Masjidil Haram, termasuk halaman sebelah timur.

Jemaah umrah juga dapat melakukan tawaf di tingkat pertama sepanjang bulan. -Agensi


Anggota polis ditahan kerana minta rasuah

KUALA LUMPUR, 11 Rabiulakhir 1443H, Selasa – Seorang anggota polis ditahan susulan tular satu rakaman suara yang menceritakan kisah salah laku anggota polis berkenaan yang melakukan pemerasan terhadap seorang lelaki warga Palestin berhampiran sebuah sekolah rendah di Jalan Gombak di sini pada 9 November lepas.

Ketua Polis Daerah Gombak ACP Zainal Mohamed Mohamed berkata lelaki berusia 22 tahun itu ditahan semalam di sekitar Gombak bagi membantu siasatan di bawah Seksyen 384 Kanun Keseksaan iaitu kesalahan melakukan pemerasan.

Beliau berkata suspek yang bertugas di Balai Polis Gombak di sini disyaki meminta sejumlah wang rasuah bagi melepaskan seorang lelaki daripada diambil tindakan terhadap kesalahan gagal menunjukkan passport yang sah.

“Warga asing bersama anaknya itu ditahan di sekatan jalan raya semasa sedang dalam perjalanan ke Universiti Islam Antarabangsa Malaysia kerana tidak membawa pasport dan hanya menunjukkan gambar pasport di dalam telefon bimbit.

“Anggota polis berkenaan disyaki meminta sejumlah wang rasuah (jumlah wang masih dalam siasatan) bagi melepaskan mereka daripada mengambil tindakan atas kegagalan menunjukkan pasport yang sah,” katanya dalam kenyataan hari ini.

Beliau berkata Ibu Pejabat Polis Daerah Gombak meminta orang ramai yang mempunyai maklumat tambahan berhubung isu ini, agar menghubungi Pegawai Penyiasat kes Insp Mohd Fildza Che Ibrahim di talian nombor 03-61262222 atau 016-9537372. – Bernama


Majlis perkahwinan antara punca kluster baharu di Sabah

KOTA KINABALU, 2 Rabiulakhir 1443H, Ahad – Kluster baharu COVID-19 berkaitan jangkitan dalam komuniti yang dilaporkan di Sabah, hari ini adalah berpunca daripada penganjuran majlis perkahwinan dan upacara potong jambul atau bercukur.

Walhal, berdasarkan prosedur operasi standard (SOP) Fasa 3 Pelan Pemulihan Negara (PPN) bagi negeri Sabah ketika ini, aktiviti sosial masih dilarang.

Ia termasuk kenduri-kendara, majlis sambutan perayaan, meraikan pernikahan atau pertunangan, perkahwinan, resepsi, majlis aqiqah, doa selamat, tahlil, sambutan ulang tahun, hari kelahiran dan ‘reunion’.

Jurucakap perkembangan harian COVID-19 Sabah, Datuk Masidi Manjun berkata, kluster baharu di Kampung Karanaan, Ranau itu dikesan selepas seorang penduduk didapati positif COVID-19.

“Penularan virus menjangkiti 52 orang penduduk kampung setakat ini.

“Ia dipercayai berpunca daripada perkumpulan orang ramai dalam satu majlis perkahwinan dan dua upacara potong jambul yang turut dihadiri saudara mara dari luar daerah,” katanya dalam kenyataan media, hari ini.

Masidi berkata, kluster baharu itu adalah satu peringatan perlunya orang ramai mematuhi SOP sepanjang masa.

Katanya, pematuhan SOP penting kerana Sabah akan beralih ke Fasa 4 PPN mulai esok, dengan pelbagai sekatan terhadap majlis sosial dan aktiviti ekonomi akan dilonggarkan.

Sabah hari ini mencatat 405 kes baharu COVID-19, turun 164 kes berbanding 569 kes yang dilaporkan semalam, iaitu antara yang terendah sejak beberapa bulan lalu.

“Kecuali daerah Kota Kinabalu yang mencatat 52 kes baharu, jumlah kes harian di semua daerah di Sabah pada hari ini adalah di bawah angka 50.

“Sebanyak 11 daerah mencatat kes baharu kurang daripada 10 kes, manakala tiga daerah iaitu Kunak, Tongod dan Kalabakan tidak mencatat sebarang jangkitan baharu,” katanya.


Jurutera usia 26 tahun rugi RM71,000 ditipu ‘polis Beijing’

MELAKA, 4 Rejab 1442H, Selasa – Seorang jurutera berusia 26 tahun dari Bukit Beruang kerugian RM71,000 selepas mendapat panggilan daripada ‘polis Beijing’ dalam kes penipuan Macau Scam.

Ketua Jenayah Komersial Melaka, Supt E Sundra Rajan berkata, mangsa panik ketika diberitahu bahawa ‘jabatan jenayah polis Beijing’ sedang menyiasatnya kerana menghantar bungkusan yang mengandungi puluhan kad debit dari Malaysia melalui perkhidmatan kurier.

“Mangsa juga diberitahu bahawa dia disyaki oleh pihak berkuasa Beijing terlibat dalam pengubahan wang haram,” katanya.

Supt Sundra mengatakan bahawa mangsa kemudian diminta untuk memuat turun aplikasi komunikasi Skype di telefon bimbitnya untuk membolehkan ‘pegawai polis Beijing’ untuk bercakap dengannya.

Beliau berkata, pada 27 Januari, mangsa disuruh memasukkan wang tunai RM71,000 ke dalam dua akaun bank sebagai pampasan untuk mengelakkan tindakan hukuman.

Supt Sundra berkata, mangsa kemudian mendepositkan jumlah tersebut dalam empat transaksi.

“Bagaimanapun, ugutan itu berlanjutan dan mangsa diminta untuk memasukkan lebih banyak duit,” katanya.

Bagaimanapun, mangsa mengesyaki ada yang tidak kena dan membuat laporan di balai polis Bukit Baru pada hari Isnin (15 Februari).

“Siasatan awal menunjukkan bahawa penipu itu menggunakan taktik yang sama untuk menipu tiga individu lain,” kata Supt Sundra.

Beliau memaklumkan bahawa kes itu disiasat mengikut Seksyen 420 Kanun Keseksaan kerana menipu.


Pastikan Islam dominan jika mahu kerjasama dengan non muslim

DAHULU, ada di kalangan muslim yang mencanangkan kempen politik mereka dengan menyebutkan bahawa “Kafir yang adil itu lebih baik dari muslim yang korup.” Mereka menghebohkan bahawa pentadbiran kafir lebih telus dan amanah. Tiada rasuah, tiada korupsi bahkan menghormati Azan.

2. Tadbir kelola yang baik sahaja tidak seharusnya menjadi asas bagi muslim untuk memilih pemimpin kafir.

Ini kerana definisi-definisi kepimpinan yang dikemukakan oleh sarjana muslim menunjukkan bahawa dalam pemerintahan Islam, ia bukan sekadar menjanjikan tadbir kelola yang baik bahkan membangun dan menguruskan urusan agama dengan cermat.

Ini adalah kerana kita bukan sekadar inginkan pembangunan ekonomi yang mampan dan kehidupan dunia yang bahagia bahkan kita mahukan pembangunan manusia yang sejahtera.

3. Dengan sebab itu kita lihat, ketika Rasulullah ﷺ diutuskan, keadaan perdagangan Quraysh dilihat aktif dan lancar. Ini menunjukkan pembangunan ekonomi yang baik. Pun begitu, Allah mengutuskan Rasul kepada mereka bagi mewujudkan keadaan negara yang lebih baik.

Rasulullah ﷺ memperbaiki sistem masyarakat yang meruncing, memperkemas sistem kekeluargaan yang tidak teratur dan membangunkan institusi kekeluargaan yang lebih sempurna.

4. Dalam menjayakan misi membangunkan negera seperti yang dikehendaki oleh Islam, apakah boleh kita meminta bantuan si Kafir? Al-Quran menjelaskan bahawa tidak seharusnya seorang muslim itu melantik pemimpin mereka dari kalangan bukan Islam.

Ini adalah jelas di dalam ayat: Surah Ali Imran ayat 28, An-Nisa’ ayat 138-139, At-Taubah ayat 71 dan Al-Mumtahanah ayat 1). Ini kerana, wala’ hanya berhak diberikan kepada Allah, Rasulullah dan orang-orang beriman. (Abu Zahrah, Fatawa Al-Syeikh Muhammad Abu Zahrah, himpunan dan tahqiq Dr. Muhammad Uthman Syibir, Dar Al-Qalam, Beirut, m/s 725-726).

5. Dengan sebab itu sebelum berlakunya perang Badar, seorang lelaki Musyrik datang mengikuti tentera Islam. Rasulullah ﷺ bertanya kepada lelaki tersebut: Apakah kamu beriman kepada Allah dan Rasul. Dia menjawab: “Tidak”. Rasulullah lalu bersabda: Pulanglah, sesungguhnya kita tidak meminta bantuan daripada si Kafir.

6. Al-Imam al-Baihaqi dan Ibn Abi Hatim pernah menukilkan kisah bagaimana Saidina Umar memarahi Abu Musa al-Ash’ari kerana melantik penulis (atau setiausaha) beliau dari kalangan orang Kristian. (al-Bayhaqi, al-Sunan al-Kubra, no. 20196)

7. Al-Imam Ibn al-Qayyim juga menyebutkan pandangan yang sama. Dalam bab urus tadbir tanah (al-Kharraj), beliau menegaskan tidak sepatutnya kita melantik non muslim untuk menguruskan bidang kerja yang boleh dilakukan oleh muslim. (Ibn al-Qayyim, Ahkam Ahl al-Zimmah, 448).

8. Benar, dalam beberapa perkara, Rasulullah ﷺ memberikan kelonggaran dalam memberikan ruang kerjasama pengurusan dengan non muslim. Rasulullah ﷺ pernah memanfaatkan kepakaran seorang pengembara dari Bani al-Dil yang mahir dalam selok belok perjalanan.

Nabi juga pernah menggunakan perkhidmatan pertanian yang ditawarkan oleh yahudi Bani Khaybar ketika di Madinah.

9. Namun dalam urusan lantikan pemimpin, terutamanya dalam jawatan utama pemerintahan, seeloknya muslimlah yang menjadi pemimpin buat muslim. Andai tiada pilihan, pencalonan terdiri dari kalangan sesama non muslim, maka pilihlah yang paling kurang mudarat. Sekiranya non muslim dilantik bekerjasama dengan muslim, pastikan Islam dominan dan si non muslim tadi membantu ke arah merealisasikan matlamat kepimpinan Islam.

Semoga Allah membimbing kita.

Dr Ahmad Sanusi Azmi

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Untung lumayan, syarikat besar wajar kurangkan kebergantungan pekerja asing

BANGI, 8 Rabiulawal 1443H, Jumaat – Syarikat mega yang memperoleh keuntungan berlipat kali ganda disaran memulakan langkah mengurangkan kebergantungan dan eksploitasi pekerja asing.

Langkah terbaik adalah membuka lebih banyak ruang kepada bakat dan tenaga tempatan dengan lebih radikal.

Semua maklum, kebanyakan syarikat yang mencatatkan keuntungan lumayan sebahagian besarnya menggunakan hampir keseluruhan pekerja asing untuk beroperasi.

Justeru, segala keuntungan lumayan harus menjadi pendorong, malah pendesak kuat untuk syarikat besar ini menyumbang kepada negara dengan cara lebih bersepadu selain cukai, sumbangan melalui Tanggungjawab Sosial Korporat (CSR), kata Naib Presiden UMNO, Datuk Seri Mohamed Khaled Nordin.

Beliau berkata, ia boleh dimulakan dengan mengurangkan kebergantungan besar-besaran kepada pekerja asing.

“Memandangkan keuntungan dan laba perolehan yang dikaut selama ini sangat besar dan lumayan, peningkatan kecil kos operasi kerana mengurangkan pekerja asing dan mengutamakan bakat serta warga tempatan tidak boleh menjadi alasan untuk tidak melakukannya,” katanya dalam kenyataan hari ini.

Mengulas lanjut, beliau berkata, saranan itu harus dilihat sebagai agenda nasional atau ‘national service’ oleh syarikat-syarikat ini.

Malah, dalam konteks polisi, tidak pelik jika ikhtiar mengurangkan kebergantungan kepada pekerja asing ini dilihat sebagai satu bentuk ‘harm reduction policy’ kepada ekosistem ekonomi Malaysia.

Meskipun menjangkakan bahawa pekerja asing tidak boleh disekat dan diketepikan sepenuhnya, namun sekurang-kurangnya syarikat-syarikat dengan keuntungan ratusan juta ini boleh memulakan langkah untuk mengutamakan pekerja dan bakat tempatan, katanya.

“Saya sangat berharap yang syarikat-syarikat tempatan yang mengumpul kekayaan besar di negara kita ini akan lebih berjiwa besar Pastikanlah segala kemewahan dan kemakmuran negara yang dikaut selama ini dikongsikan dengan cara yang lebih bermakna dan menyeluruh dengan menggaji lebih ramai pekerja tempatan.

“Saya yakin, sekiranya syarikat-syarikat pengeluaran di negara kita menawarkan insentif yang baik seperti gaji yang bermaruah, manfaat perubatan dan kesihatan yang munasabah, peluang latihan yang berkualiti keseimbangan alam pekerjaan dan kehidupan, ramai sahaja anak tempatan yang mahu menyertai industri pembuatan dan pengilangan . Malah segala industri yang lain,” katanya.


Syor tubuh jawatankuasa khas siasat isu kartel daging haram

SHAH ALAM, 11 Jamadilawal 1442H, Sabtu – Satu jawatankuasa khas membabitkan beberapa badan bukan kerajaan (NGO) perlu ditubuhkan bagi membantu pihak berkuasa menyiasat isu kartel daging yang diragui status halal dan kualitinya.

Pengerusi Persatuan Pengguna Islam Malaysia (PPIM), Datuk Nadzim Johan berkata, beliau turut mencadangkan beberapa syarikat besar bergabung sebagai sebuah syarikat konsortium yang bergerak atas dasar kepentingan Islam.

Katanya, konsortium itu juga boleh berfungsi sebagai pusat sehenti untuk pembekal daging mendapatkan daging yang telah disahkan oleh Jabatan Kemajuan Islam Malaysia (Jakim).

“Kerajaan boleh menyediakan dana untuk peladang tempatan membela lembu mereka bagi mengurangkan import dari luar negara yang dapat mengurangkan risiko kemasukan daging haram ke Malaysia,” katanya seperti dilapor Sinar Harian.

Mengulas lanjut, beliau berkata, tahap keyakinan rakyat serta institusi luar negara yang memandang tinggi keupayaan agensi di Malaysia menangani isu berkenaan semakin menurun.

“Ramai orang sudah mula membuat spekulasi yang mana agensi tersebut mungkin dikuasai oleh kartel daging terlibat,” katanya.

Sebelum ini, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.

Berita Harian melaporkan kartel mempunyai ‘orang dalam’ pada semua peringkat prosedur dan pemeriksaan di pintu masuk, menyebabkan mereka kebal sehingga mampu beroperasi sejak lebih 40 tahun lalu.

Kartel daging didakwa menubuhkan syarikat proksi di negara ini dan dinamakan dengan nama berunsur Islamik dan kemelayuan yang boleh meraih keyakinan pengguna Islam.

Difahamkan, modal perniagaan setiap syarikat terbabit antara RM200,000 hingga RM300,000.

Bagaimanapun, KPDNHEP menafikan kegiatan kartel daging halal palsu telah wujud di negara ini sejak 40 tahun lalu.

Timbalan Menterinya, Datuk Rosol Wahid berkata, dalang utama kartel yang membungkus semula daging import dengan logo halal dan menjualnya ke pasaran seluruh Malaysia di sebuah gudang di Senai, Johor akan didedahkan dalam waktu terdekat.


Sekolah, institusi pendidikan di 7 daerah Kelantan ditutup

KOTA BHARU, 6 Ramadan 1442H, Ahad – Jabatan Pendidikan Negeri (JPN) Kelantan mengarahkan semua sekolah dan institusi pendidikan yang berada di tujuh jajahan yang dikenakan Perintah Kawalan Pergerakan (PKP) di negeri itu ditutup bermula hari ini hingga 24 April depan.

Pengarah JPN Kelantan, Zulkernai Fauzi berkata, keputusan itu dibuat pada Mesyuarat Jawatankuasa Pengurusan Bencana Negeri Khas Kelantan – Penguatkuasaan COVID-19 petang semalam.

Beliau berkata, jawatankuasa mencadangkan kepada JPN supaya menutup semua sekolah dan institusi pendidikan di bawah Kementerian Pendidikan (KPM) di tujuh jajahan yang dilaksanakan PKP.

“Cadangan ini telah dipertimbangkan dan dengan mengambil kira situasi semasa, KPM membuat ketetapan bahawa semua sekolah yang berada dalam jajahan PKP diarah tutup bagi tempoh tujuh hari mulai 18 hingga 24 April.

“Selaras dengan keputusan itu, semua murid yang tinggal di asrama perlu kekal berada di asrama,” katanya ketika dihubungi hari ini.

Zulkernai berkata, arahan itu akan dimaklumkan kepada semua pentadbir sekolah di bawah pentadbiran Pejabat Pendidikan Daerah (PPD) untuk tindakan selanjutnya.

Serentak itu juga, beliau berkata, guru-guru hendaklah dipastikan dapat melaksanakan Pengajaran dan Pembelajaran di Rumah (PdPR) berdasarkan kesesuaian dan keupayaan akses kepada komunikasi murid sepanjang tempoh penutupan sekolah.

Jelasnya pada masa sama semua Pegawai Pendidikan Daerah hendaklah terus membuat pemantauan semua sekolah bagi memastikan prosedur operasi standard (SOP) berkaitan dipatuhi.

Rabu lepas, Menteri Kanan (Keselamatan) Datuk Seri Ismail Sabri Yaakob berkata tujuh kawasan di Kelantan yang terdiri daripada jajahan/daerah di Kota Bharu, Pasir Mas, Pasir Puteh, Bachok, Machang, Tumpat dan Tanah Merah dikenakan PKP bermula 16 hingga 29 April. – Bernama


Rayuan kes penceroboh durian Musang King didengar 21 Julai

KUANTAN, 23 Syaaban 1442H, Isnin – Mahkamah Rayuan menetapkan pendengaran kes semakan kehakiman yang difailkan pekebun durian Musang King di Raub pada 21 Julai 2021, kata Penasihat Save Musang King Alliance (Samka), Chow Yu Hui.

Beliau berkata, 204 pekebun durian dari enam perkampungan di Raub telah menyaman kerajaan negeri Pahang kerana menyewakan tanah kepada Royal Pahang Durian Resources Sdn Bhd (RPDP).

“Dalam tempoh ini, semua litigan mendapat jaminan mahkamah, yang membolehkan mereka bebas keluar masuk kebun durian, kerajaan negeri, pihak berkuasa tempatan, Jabatan Perhutanan dan Royal Pahang Durian tidak boleh mengusir pekebun,” katanya dalam kenyataan yang disiarkan di laman Facebook Samka, baru-baru ini.

Menurut Yu Hui, jika prosiding mahkamah pada 21 Julai membenarkan pelaksanaan perintah yang dimohon pekebun, maka tempoh penghakiman dan perintah mahkamah dapat dilanjutkan.

Sementara itu, Pengerusi SAMKA, Chang Yee Chin mendakwa ada pekebun yang diganggu oleh RPDP.

Dakwanya, mereka dipaksa mengukur kawasan kebun dan kemungkinan bermula bulan Jun, mereka akan memaksa pekebun menjual durian dengan harga lebih rendah dari pasaran kepada mereka.

Berikutan itu, Yee Chin menggesa semua pekebun yang telah mendatangani perjanjian untuk pas masuk kebun segera menarik balik penyertaan dalam ‘rancangan pemutihan’ RPDP.

Yee Chin malah mencabar RPDP dengan menunjukkan geran tanah yang membuktikan mereka telah mendapat lot untuk penanaman durian.

“Oleh itu, semua tindakan memaksa pekebun mengukur kebun dianggap sebagai perbuatan intimidasi dan penipuan.

“Menurut rekod SAMKA, minggu lepas, Royal Pahang Durian telah menghantar beberapa orang yang menyamar sebagai kakitangan daripada Jabatan Perlindungan Hidupan Liar untuk menutup beberapa kawasan penanaman durian secara rawak, ini adalah tindakan yang melampau dan keji.

“Saya berharap polis boleh menjalankan siasatan dengan segera, bagi menghalang individu yang melanggar undang-undang mengganggu para pekebun dan menjejaskan mata pencarian mereka,” katanya.

Pada 23 Disember tahun lalu, Mahkamah Tinggi Kuantan menolak permohonan pendengaran kes semakan kehakiman yang difailkan 204 pekebun durian Raub bagi mengetepikan notis pengosongan tanah yang dikeluarkan kerajaan Pahang terhadap mereka sebelum ini.

Keputusan itu dibuat Hakim, Datuk Zainal Azman Ab Aziz selepas berpuas hati dengan hujah pihak responden yang diwakili Peguam Kanan Persekutuan, Noor Fadzila Ishak dan plaintif yang diwakili peguam, Siew Choon Jern dan Brendan Siva.


Calon Pejuang yakin mampu rampas Putrajaya

Oleh Ainul Illia Meor Suzurudin

PUTRAJAYA, 10 Rabiulakhir 1444H, Sabtu – “Kami dari Gerakan Tanah Air (GTA) – Pejuang sangat yakin dapat merampas kerusi Putrajaya.”

Demikian tegas Calon P125, Parlimen Putrajaya, Datuk Mohd Rosli Ramli, kepada Ismaweb.net selepas Penamaan Calon di Kompleks Kejiranan, Presint 9, hari ini.

Mengulas mengenai manifesto utamanya dalam mendepani Pilihan Raya Umum ke-15 (PRU15) dan mengambil hati pengundi di pusat pentadbiran kerajaan ini, beliau optimis mahu mengantarabangsakan Putrajaya.

“Kita tahu Putrajaya sudah lama dibangunkan. Tetapi makin lama makin malap pembangunannya. Hasrat saya mahu membawa kembali lagenda Putrajaya.

“Putrajaya bukan hanya pusat pentadbiran kerajaan, tetapi sepatutnya menjadi pusat rujukan dunia. Hasrat asal Putrajaya tidak berjaya dilaksanakan. Tiada apa-apa perubahan dan kemajuan yang baru dilakukan semenjak Putrajaya didirikan.

“Rumah makin banyak rosak, masalah parking makin sesak tak selesai, makin banyak kecurian dan banyak lagi. Putrajaya sudah hilang taringnya,” katanya.

Mengulas lanjut, Mohd Rosli berkata, hasratnya untuk mengantarabangsakan Putrajaya ini akan membuka lebih banyak peluang kerjaya dan ‘upskilling’ anak muda sekali gus menjadikan ekonomi tempatan bertambah baik.

Pada masa sama, calon Pejuang ini berkata, beliau tidak mahu menabur duit tanpa membawa apa-apa kebaikan kepada warga Putrajaya.

“Selama ini, rakyat hanya ditabur dengan politik wang yang tidak menjamin nasib dan masa depan mereka. Tinggalkan politik wang dan bersama dengan saya dalam membentuk masa depan yang lebih cerah.

“Saya mengharapkan pengundi di sini memberi peluang dan menghantar saya ke Parlimen. Dahulunya saya seorang penjawat awam daripada pelaksana polisi kepada penggubal polisi.

“Insya-Allah saya memahami hati nurani penjawat awam. Pengalaman saya dalam pentadbiran awam lebih 34 tahun, insya-Allah akan dapat membuahkan hasil yang lebih baik kepada penduduk di Putrajaya ini,” katanya.

Sementara itu, ketika ditanya mengenai saingan sengit dengan penyandang kerusi, Datuk Seri Tengku Adnan Tengku Mansor dari Barisan Nasional dan Menteri Pendidikan, Datuk Dr Radzi Jidin dari Perikatan Nasional, Mohd Rosli berkata, beliau tidak gentar berdepan dengan lawannya.

“Orang mungkin melihat mereka sebagai ‘giant killer’, dan sebagai orang yang lama dalam politik. Namun, walaupun saya baru dalam bidang politik, saya tahu saya bertanding dengan menteri dan bekas menteri, insya-Allah saya yakin saya juga boleh menjadi bakal menteri.

“Saya akan laksanakan yang terbaik kerana majoriti tahu bagaimana saya berkhidmat dalam kerajaan dan saya juga ingin kerajaan menjadi lebih bermaruah.

“Kita mahu kembalikan Malaysia sebagai Harimau Asia yang pada satu ketika dahulu orang pandang tinggi. Insya-Allah dapat kita laksanakan melalui Gerakan Tanah Air,” katanya.

Berita berkaitan:


Tangguh PRK Batu Sapi? Boleh, jika kawasan diisytihar darurat

BANGI, 21 Safar 1442H, Jumaat – Pilihan raya kecil (PRK) hanya boleh ditangguhkan sekiranya kerajaan mengisytiharkan darurat di kawasan itu, kata Pengerusi Suruhanjaya Pilihan Raya (SPR), Datuk Abdul Ghani Salleh.

Beliau berkata, dari segi Perlembagaan, apabila ada kekosongan di kawasan terlibat dan Yang di-Pertua Dewan Rakyat juga sudah menghantar surat meminta SPR mengisi kekosongan itu, maka pihaknya perlu melaksanakan perkara berkenaan.

“Jadi dalam tempoh 60 hari SPR kena ambil tindakan untuk isi kekosongan itu kecuali jika kerajaan isytihar kawasan Batu Sapi ini kawasan merah, keadaan wabak begitu dahsyat dan tidak dapat dikawal serta darurat, barulah PRK ini boleh dipertimbangkan untuk ditangguhkan.

“Jika semua kriteria itu ada, SPR akan akur,” katanya seperti dilapor Sinar Harian, hari ini.

Beliau berkata demikian ketika mengulas mengenai bantahan beberapa pihak mengenai keperluan untuk mengadakan PRK Batu Sapi berikutan peningkatan jangkitan COVID-19 di Sabah.

Mengulas mengenai cadangan agar PRK Batu Sapi dibuat secara dalam talian, Abdul Ghani berkata, kaedah itu akan mengambil masa yang panjang kerana ia melibatkan proses perundangan sedia ada.

Katanya, ia tidak boleh dijalankan sewenang-wenangnya dan perlu melalui beberapa proses tertentu sebelum dapat dilaksanakan.

“Apabila sesuatu sistem hendak dibuat, ia perlu digazetkan, kena dapat kelulusan akta dan melalui proses undang-undang terlebih dahulu. Namun kaedah yang terbaik adalah membuat PRK secara fizikal,” katanya.

Terdahulu, Yang di-Pertua Dewan Rakyat, Datuk Azhar Azizan Harun mengesahkan pihaknya sudah mengemukakan surat pemberitahuan kepada SPR berhubung kematian Ahli Parlimen Batu Sapi, Datuk Liew Vui Keong pada 2 Oktober lalu.

Katanya, selaras dengan Perkara 54 Fasal (1) Perlembagaan Persekutuan, SPR hendaklah mengisi kekosongan luar jangka kerusi Parlimen itu dalam tempoh 60 hari dari tarikh dipastikan oleh SPR ada kekosongan.


Penerima manfaat JKM dijangka meningkat 3 kali ganda

BERA, 5 Zulhijjah 1441H, Ahad – Kementerian Pembangunan Wanita, Keluarga dan Masyarakat menjangkakan, jumlah penerima manfaat Jabatan Kebajikan Masyarakat (JKM) akan meningkat tiga kali ganda, dengan penetapan had baharu Pendapatan Garis Kemiskinan (PGK) Nasional, kata Menterinya Datuk Seri Rina Mohd Harun.

Beliau berkata buat masa ini, JKM telah memperuntukkan RM1.53 bilion setahun untuk penyaluran bantuan kepada lebih 500,000 penerima yang layak, berdasarkan kepada penetapan PGK sebanyak RM980 sebulan, sebelum Jabatan Perangkaan pada 10 Julai lalu, mengumumkan had baharu PGK ialah RM2,208.

Had baharu itu menurut Rina, membolehkan kementerian merangka strategi dan pendekatan yang lebih baik, dalam pelaksanaan dasar program kerajaan, khususnya yang berkaitan pembasmian kemiskinan dan meningkatkan taraf sosio-ekonomi rakyat, selain aspek kebajikan.

“Penetapan had baharu PGK adalah bertepatan dengan realiti sebenar kehidupan rakyat, yang pada masa ini turut berdepan dengan implikasi yang disebabkan oleh penularan pandemik wabak COVID-19, sehingga membawa kesan kepada aspek sosio-ekonomi mereka.

“Sungguhpun kadar baharu akan meningkatkan jumlah rakyat yang tergolong dalam kemiskinan, namun tindakan ini menzahirkan keprihatinan dan ketelusan kerajaan hari ini, untuk mendengar permasalahan rakyat, dalam situasi sebenar kehidupan rakyat,” katanya.

Rina berkata demikian kepada pemberita selepas Ziarah Komuniti terhadap pesakit kencing manis dan darah tinggi, Nik Hamid Kub, 50, yang terlantar tiga bulan di rumahnya di Taman Merbau Indah di sini, hari ini.

Pada ziarah itu, Rina turut menyerahkan kad Orang Kelainan Upaya (OKU) kepada isteri Nik Hamid, Hayati Ismail, 47, yang telah menjalani pembedahan memotong kaki kiri separas lutut, pada tiga bulan lalu akibat kencing manis, selain turut menyampaikan sumbangan JKM kepada pasangan itu.

Selain itu Rina berkata, semua agensi dan jabatan di bawah kementeriannya, sedang meneliti secara terperinci dasar dan program sedia ada yang berkaitan PGK, supaya penambahbaikan dapat dilakukan selari dengan kadar baharu yang telah diumumkan.

Katanya, buat masa ini terdapat 11 jenis bantuan disalurkan menerusi JKM, antaranya Bantuan Kanak-Kanak, Bantuan Orang Tua, Bantuan Penjagaan OKU Terlantar dan Pesakit Kronik Terlantar dan Tabung Bantuan Segera. – Bernama


Israel benarkan polis geledah rumah Palestin tanpa waran

TEL AVIV, 8 Ramadan 1444H, Khamis – Parlimen Israel, Knesset meluluskan undang-undang sementara yang membenarkan pegawai polis menggeledah rumah penduduk Palestin yang memiliki senajata haram tanpa memerlukan waran.

Menurut laporan Haaretz, undang-undang sementara itu akan berkuat kuasa selama satu tahun.

Akta itu dikemukakan MK daripada parti gabungan dan pembangkang, termasuk kesemua enam ahli daripada pembangkang Yisrael Beiteinu.

Undang-undang membenarkan polis pendudukan memasuki dan menggeledah bangunan tanpa perintah mahkamah, walaupun sebelum ini memerlukan kebenaran pegawai berpangkat penguasa.

Ini akan didokumentasikan mengikut prosedur standard polis.

Ia juga menetapkan hukuman penjara sehingga 10 tahun serta denda bagi mereka yang ditangkap memiliki senjata haram atau bahagian penting senjata.

Sesiapa yang didapati bersalah ‘mengeluarkan, mengimport atau mengeksport senjata haram’ juga akan dirampas senjata.

Langkah itu sama seperti undang-undang yang dicadangkan pada 2021 oleh bekas Menteri Kehakiman Israel, Gideon Sa’ar yang hanya meluluskan undian Knesset pertama.

Penyokong hak asasi manusia telah mengkritik undang-undang baru itu, memberi amaran bahawa ia boleh ‘memudaratkan masyarakat Arab.’

Begitu juga, Senarai Bersama – sebuah pakatan parti politik majoriti Arab di Israel – menyifatkan undang-undang itu sebagai ‘berbahaya,’ sambil menambah bahawa ia ‘memberi kuasa penuh polis dan tentera Israel untuk menyerbu masuk ke dalam rumah tanpa waran mahkamah.’

Warganegara Arab Israel membentuk 20 peratus daripada penduduk di negara itu.  Mereka percaya bahawa pihak berkuasa sengaja mengabaikan peningkatan kadar jenayah dalam komuniti mereka.

Malah, pemimpin masyarakat Arab di Israel mendakwa polis bertanggungjawab terhadap penyebaran jenayah dalam masyarakat termasuk membutakan mata terhadap aduan penduduk. – Agensi


ISMA, PEMBELA berjaya hentikan jualan arak di Family Mart Merlimau

Oleh Ainul Illia Meor Suzurudin

MELAKA, 20 Syawal 1443H, Sabtu – Usaha Ikatan Muslimin Malaysia (ISMA) cawangan Melaka Tengah, Pertubuhan-Pertubuhan Pembela Islam (PEMBELA) serta penduduk setempat membantah penjualan arak di kedai serbaneka sekitar Merlimau Utara mendapat sambutan memberangsangkan.

Salah sebuah premis yang telah mengambil langkah positif menghentikan penjualan arak ialah Family Mart di Bandar Baru Merlimau Utara.

Ketua Biro Dakwah ISMA Melaka Tengah, Syed Mohd Aizuddin Tuan Sembak berkata, semua pekerja di premis itu telah memberikan kerjasama yang baik dalam menyokong usaha membantah penjualan arak.

“Pertama sekali kita buat teguran secara lisan dan kemudian kita membuat bantahan secara bersurat ditujukan kepada setiap pengurus kedai serbaneka.

“Pekerja di Family Mart telah bekerjasama menghantar surat bantahan kepada pengurus mereka dan melampirkan sekali Enakmen Kesalahan Syariah (Negeri Melaka) 1991 Seksyen 50.

“Mereka meraikan tindakan tersebut dan bersetuju kerana kesemua mereka adalah pekerja muslim. Tambahan pula di hadapan Family Mart terletaknya politeknik dan sekitar 200 meter dari situ terletaknya masjid,” katanya ketika dihubungi Ismaweb.net, hari ini.

Selain itu, transaksi jualan arak untuk tempoh sebulan di premis tersebut yang rendah menjadi salah satu faktor utama mengukuhkan lagi penghentian jualan arak ini.

Dalam pada itu, Mohd Aizuddin berkata, penduduk dan pengerusi masjid serta pemimpin komuniti turun padang untuk meninjau penghentian penjualan di setiap premis.

Bahkan, lebih memberangsangkan apabila kempen ini digalakkan lagi dengan usaha pengerusi masjid mendapatkan sokongan penduduk setempat hingga berjaya mencapai 2,000 tandatangan dalam surat bantahan.

“Kejiranan itu sedia maklum apa yang sedang dibuat. Sokongan daripada pemimpin non-muslim pun ada,” katanya.

Bagaimanapun, terdapat dua lagi premis yang belum memberikan maklum balas terhadap surat bantahan yang telah dihantar – kedai serbaneka 7 Eleven Taman Muhibbah dan 99 SpeedMart Taman Merlimau Utara.

Bukan itu sahaja, malah susun atur arak di 99 Speedmart pun tiada pengasingan dengan produk halal.

“Surat bantahan daripada komuniti setempat tidak dipedulikan. Arak bercampur dengan produk halal.

“Dua kedai ini kita akan cuba berunding lagi untuk keluarkan arak. Semua jurujual yang terlibat adalah muslim. Jurujual pun sambut baik, cuma keterbatasan mereka sebagai pekerja.

“Selasa ini kami akan berunding sekali lagi secara lisan. Kita akan tanya update pihak pengurusan kepada memo kami,” katanya.


Jentera PAS Pulau Pinang akan akur, turun kempen bantu Dominic

BUTTERWORTH, 17 Muharam 1445H, – Jumaat – PAS Pulau Pinang akan mengadakan perbincangan dengan ahli parti itu berhubung isu pencalonan Presiden Gerakan Datuk Dr Dominic Lau di kerusi Dewan Undangan Negeri (DUN) Bayan Lepas pada Pilihan Raya Negeri (PRN) ini.

Pesuruhjaya PAS negeri Muhammad Fauzi Yusoff berkata, ia bagi menerangkan keadaan supaya permasalahan yang timbul dapat diselesaikan dengan baik.

“Kita sentiasa cuba tangani masalah ini…jentera PAS akan akur dan turun padang membantu kempen (Lau).

“Ini arahan daripada pucuk pimpinan PAS, kita akan berikan sokongan kepada semua calon-calon yang dikemukakan,” katanya kepada Bernama di sini hari ini.

Setiausaha Agung PAS, Datuk Seri Takiyuddin Hassan dalam kenyataan hari ini meminta ahli dan penyokong parti itu untuk menerima pemilihan Lau sebagai calon DUN Bayan Lepas yang merupakan kerusi majoriti Melayu dengan hati terbuka.

Takiyuddin berkata, keputusan mengenai pemilihan Lau dibuat dengan persetujuan kepimpinan tertinggi parti setelah melalui semua proses dan melepasi syarat yang ditetapkan.

Lau yang mewakili Perikatan Nasional (PN) berdepan penyandang kerusi DUN berkenaan Azrul Mahathir Aziz daripada Pakatan Harapan (PH) pada PRN Pulau Pinang, 12 Ogos ini. – Bernama


Perarakan bendera Israel ceroboh semua garis merah

BAITULMAQDIS, 30 Syawal 1443H, Selasa – Perdana Menteri Palestin, Mohammed Shtayyeh menyifatkan serangan sayap kanan negara pengganas Israel di Baitulmaqdis Timur yang diduduki sebagai pencerobohan yang melintasi semua ‘garis merah’.

“Israel semalam (Ahad) telah melintasi semua garis merah dan perjanjian antarabangsa dengan pencerobohan berulang-ulang terhadap al-Aqsa di Baitulmaqdis.

“Negara itu cuba untuk mengenakan realiti yang tidak sejajar dengan status quo sejarah Masjid al-Aqsa,” kata Shtayyeh.

Puluhan ribu warga Israel yang mengibarkan bendera, ultra nasionalis menyerbu kawasan muslim Kota Lama pada Ahad dalam ‘perarakan bendera’.

Perarakan provokatif yang berlaku di dalam dan sekitar perkarangan Masjid al-Aqsa bertujuan untuk meraikan pendudukan dan pengilhakan Baitulmaqdis Timur – satu langkah yang tidak diiktiraf oleh masyarakat antarabangsa.

Ada yang melaungkan slogan berbaur perkauman termasuk ‘Kematian orang Arab’ dan menyerang penduduk Palestin sambil disokong oleh pihak keselamatan Israel yang bersenjata.

Beberapa kumpulan Yahudi juga menyerbu perkarangan al-Aqsa, menimbulkan kebimbangan dalam kalangan rakyat Palestin bahawa tindakan itu adalah percubaan untuk mengubah status quo di tapak ketiga paling suci dalam Islam.

Ritual keagamaan Yahudi dilarang di kawasan seluas 35 ekar (14 hektar) yang dikenali umat Islam sebagai Haram al-Sharif.

Orang Yahudi memanggilnya ‘Temple Mount’.

Puluhan rakyat Palestin ditahan di seluruh Baitulmaqdis Timur dan Tebing Barat yang diduduki sehari sebelumnya, lokasi protes untuk mengecam perarakan itu berlaku.

Lebih 165 mengalami kecederaan susulan terhidu gas pemedih mata, dipukul dan cedera akibat tembakan peluru hidup serta getah.

Selepas perarakan itu, kumpulan besar Israel menyerbu melalui kawasan kejiranan Palestin, menyerang penduduk serta harta benda mereka. – Agensi


Pesara lesap lebih RM52,000 terpedaya ‘Love Scam’

KUANTAN, 2 Rejab 1443H, Jumaat – Seorang pesara kerugian RM52,300 akibat terpedaya dengan kegiatan Love Scam selepas berkenalan dengan seorang lelaki menerusi laman sosial pada Disember lepas.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata wanita berusia 74 tahun itu dikatakan telah dihubungi suspek melalui Facebook dengan nama Nelson Michael Jr yang mendakwa dirinya berasal dari Amerika Syarikat namun bekerja di Miri, Sarawak dalam bidang cari gali minyak.

Beliau berkata sepanjang perkenalaan, mangsa tidak pernah menemui suspek dan hanya berhubung dengan lelaki tersebut menerusi panggilan telefon dan aplikasi WhatsApp.

“Suspek telah meminjam wang dari wanita itu dengan pelbagai alasan sebanyak tujuh kali dengan jumlah keseluruhan RM52,300 malah berjanji dengan mangsa mahu mengahwininya apabila memberi pinjam wang tersebut,” katanya dalam kenyataan hari ini.

Bagaimanapun, suspek tidak dapat dihubungi mangsa sejak 31 Januari lepas, iaitu selepas melakukan transaksi terakhir malah lelaki itu turut menyekat nombor telefon wanita berkenaan, katanya.

Menurutnya, mangsa yang menyedari dirinya tertipu telah membuat laporan polis di Ibu Pejabat Polis Daerah Kuantan semalam dan siasatan dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh dikenakan denda, jika sabit kesalahan. – Bernama


Kelantan benar solat Jumaat, aktiviti di masjid

KOTA BHARU, 4 Jamadilawal 1442H, Sabtu – Sultan Kelantan, Sultan Muhammad V berkenan membenarkan solat Jumaat, solat fardu dan aktiviti di masjid, surau serta musalla di seluruh negeri Kelantan kembali beroperasi bermula 21 Disember.

Yang Dipertua  Majlis Agama Islam Dan Adat Istiadat Melayu Kelantan (Maik), Tengku Tan Sri Mohamad Rizam Tengku Abdul Aziz berkata, semua masjid, surau dan musalla itu perlu mengikut garis panduan Perintah Kawalan Pergerakan Pemulihan (PKPP) yang telah diumumkan oleh pihak kerajaan.

Kebenaran itu juga sekali gus bermaksud bahawa Perintah Kawalan Pergerakan Bersyarat (PKPB) dan Perintah Kawalan Pergerakan Diperketatkan (PKPD) di tiga mukim iaitu Kubang Kerian, Kota Bharu, Kusial, Tanah Merah serta Madrasah Ad-Diniah Kampung Huma, Pasir Puteh ditamatkan.

“Surau dan musalla yang terletak di dalam tiga kawasan tersebut dibenarkan beroperasi mengikut garis panduan PKPP.

“Bagi arahan penutupan surau dan musalla yang terletak dalam Kawasan Kluster Mengketil dan Kawasan Istana Negeri Kubang Kerian sebelum ini turut dibenarkan beroperasi,” katanya dalam satu kenyataan, hari ini.

Pada masa sama, beliau berkata, Maik amat mengharapkan kerjasama daripada semua pihak dalam melaksanakan prosedur operasi standard (SOP) yang ditetapkan.

“Bersama-sama kita berdoa kepada Allah SWT agar wabak COVID-19 berakhir sepenuhnya,” katanya.


219 banduan berbahaya di Uganda larikan diri

KAMPALA, 29 Muharram 1442H, Khamis – Seramai 219 banduan melarikan diri dari sebuah penjara di timur laut Uganda, kata para pegawai, sementara pasukan keselamatan berusaha mengesan mereka.

Kejadian dilaporkan berlaku di sebuah pusat tahanan yang dibina di kaki Gunung Moroto, di pinggir Bandar Moroto.

Banduan dilaporkan memasuki tempat penyimpanan senjata sebelum menuju ke di timur laut negara itu, kata para pegawai.

Mereka melarikan diri dengan membawa sekurang-kurangnya 15 senjata api dan beberapa peluru, menurut seorang jurucakap tentera.

Sekurang-kurangnya tiga orang, seorang tentera dan dua banduan yang melarikan diri terbunuh dalam pertempuran, yang menyebabkan perniagaan di bandar itu terhenti.

Jurucakap menggambarkan banduan berkenaan sebagai penjenayah berbahaya yang ditempatkan di belakang penjara, memberi amaran bahawa mereka mungkin menyerbu rumah-rumah penduduk tempatan untuk mendapatkan pakaian kerana mereka mengenakan pakaian seragam penjara kuning khas.

Moroto adalah bandar terbesar di sub wilayah Karamoja, di mana kecurian lembu dan jenayah senjata api adalah perkara biasa.

Pada awal tahun 2000-an, dalam program perlucutan senjata, pemerintah mengambil sebahagian besar senjata dari tangan orang awam, tetapi pertempuran sporadik masih berlaku di antara masyarakat di Karamoja. – Agensi


Ramai pekerja asing di Gua Musang, Kuala Krai, Jeli tiada permit sah

KOTA BHARU, 29 Syawal 1443H, Isnin – Hasil risikan dan operasi, polis mendapati ramai dalam kalangan pekerja asing yang bekerja di ladang atau kebun di sekitar pedalaman Gua Musang, Kuala Krai dan Jeli, tidak memiliki permit kerja yang sah, kata Ketua Polis Kelantan Datuk Muhamad Zaki Harun.

Beliau berkata, pihaknya sering menerima laporan berkaitan kes gaduh melibatkan pekerja warga asing di ladang atau kebun di kawasan berkenaan, dan apabila diperiksa kebanyakan yang terlibat didapati tidak memiliki dokumen yang sah untuk bekerja dalam negara.

“Dalam kes seumpama ini polis akan mengambil tindakan dengan menahan pengurus atau pemilik ladang yang mengambil mereka ini bekerja,” katanya pada sidang media di Ibu Pejabat Polis Kontinjen (IPK) Kelantan,  hari ini.

Beliau turut merujuk kepada operasi yang dijalankan semalam yang menyaksikan dua individu iaitu pemilik dan pengurus ladang di Gua Musang berusia 30-an dikesan menggaji pekerja warga asing tanpa permit selepas terbongkar kes kematian seorang pekerja Myanmar tanpa permit, Jumaat lepas.

“Bagi majikan yang menggaji pendatang tanpa izin, mereka boleh disabitkan dengan kesalahan di bawah Seksyen 55B Akta Imigresen 1959/63 yang memperuntukkan hukuman denda tidak lebih RM50,000 atau penjara sehingga 12 bulan atau kedua-duanya sekali, bagi setiap orang pekerja yang diambil,” katanya.

Muhamad Zaki berkata majikan terlibat juga boleh disiasat mengikut Akta Antipemerdagangan Orang dan Antipenyeludupan Migran (ATIPSOM) 2007. – Bernama


Tiada bukti kukuh UMNO Kedah hilang 40 peratus sokongan

ALOR SETAR, 1 Zulkaedah 1444H, Ahad – Pengerusi Badan Perhubungan UMNO negeri Kedah, Datuk Seri Mahdzir Khalid hari ini menolak andaian yang UMNO Kedah telah kehilangan 40 peratus sokongan daripada akar umbi parti itu.

Beliau berkata, tiada bukti tepat yang dapat mengukuhkan perkara itu kerana kenyataan berkenaan hanya dibuat oleh sumber dan penganalisa luar yang tidak mengetahui keadaan semasa parti itu khususnya di Kedah.

“Saya fikir, setiap kali pilihan raya akan ada penganalisa yang buat andaian macam-macam dan angka 40 peratus itu entah dari mana dia dapat..apa-apa pun ia bergantung kepada kekuatan semasa parti dan setakat ini tiada ahli UMNO Kedah yang lari.

“Itu kenyataan penganalisa, ia tidak tepat, tiada bukti…apa yang berlaku itu adalah usaha-usaha propaganda parti lain yang cuba mahu kekalkan dan pertahankan sokongan mereka pada Pilihan Raya Negeri (PRN) akan datang sama seperti yang diperoleh semasa Pilihan Raya Umum ke-15 (PRU15),” katanya ketika diminta mengulas mengenai dakwaan berkenaan.

Sebuah portal hari ini melaporkan, bahawa seorang pemimpin UMNO bahagian di Kedah mendakwa parti itu sedang berdepan dengan kehancuran dalam PRN yang dijangka berlangsung tidak lama lagi.

Diminta mengulas mengenai kenyataan Ahli Majlis Tertinggi UMNO, Datuk Seri Ahmad Maslan yang meminta ahli parti itu untuk mengundi calon DAP pada PRN akan datang, Mahdzir berkata, tidak menjadi masalah untuk ahli UMNO mengundi calon parti berkenaan.

“Itu yang disebut pilihan raya…bila sudah duduk dalam Kerajaan Perpaduan ini, Pakatan Harapan (PH) dan Barisan Nasional (BN) adalah dalam satu komponen jadi tidak ada masalah untuk mereka undi DAP sama seperti yang dinyatakan Ahmad.

Terdahulu, Mahdzir merasmikan majlis penutupan Konvesyen Perpaduan Negeri Kedah yang berlangsung di sini hari ini.- Bernama


Zionis laku jenayah perang, 80 organisasi desak PPB bertindak

BAITULMAQDIS, 24 Zulkaedah 1441H, Khamis – Lebih 80 organisasi Palestin dan antarabangsa menulis surat kepada Majlis Hak Asasi Manusia Pertubuhan Bangsa-Bangsa Bersatu (PBB) susulan pembunuhan seorang pemuda Palestin, baru-baru ini.

Surat berkenaan menuntut rejim pengganas Israel bertanggungjawab ke atas kematian berkenaan.

Dalam rayuan yang dikemukakan kepada Prosedur Khas PBB itu, 83 kumpulan dari 16 negara mendakwa, pembunuhan Ahmad Erekat, 28, yang berasal dari perkampungan di Abu Dis di Tebing Barat adalah pelaksanaan dasar oleh rejim Zionis untuk membunuh secara meluas dan sistematik dengan menyasarkan rakyat Palestin.

Prosedur khas adalah pakar bebas yang dilantik oleh Majlis Hak Asasi Manusia PBB untuk menangani masalah hak asasi manusia.

Di bawah undang-undang antarabangsa, pembunuhan Ahmad Erekat adalah disengajakan dan penjenayah boleh diklasifikasikan sebagai jenayah perang di Mahkamah Jenayah Antarabangsa (ICC).

Ahmad Erekat adalah rakyat Palestin ke-21 yang dibunuh oleh rejim Zionis Israel sejak awal tahun ini.

Rejim Zionis menembak mati Ahmad Erekat di pusat pemeriksaan berhampiran bandar Bethlehem pada 23 Jun lalu.

Tentera Israel turut bertindak biadab apabila menghalang Ahmad Erekat untuk mendapatkan rawatan perubatan, selain menghalang ambulans Persatuan Bulan Sabit Merah Palestin menuju ke tempat kejadian.

Beliau yang cedera parah tidak dapat diselamatkan lalu meninggal dunia.

Lebih teruk, rejim Zionis menahan jenazah Ahmad Erekat selain menghalang pengebumiannya, sekali gus menambahkan penderitaan ahli keluarga mangsa.

Rejim Zionis memberi alasan, pembunuhan Ahmad Erekat dilakukan selepas beliau menyerang menggunakan kereta, namun ahli keluarganya mendakwa, mangsa mengalami kemalangan ketika melalui pusat pemeriksaan, bagi menjemput adiknya menjelang hari perkahwinan beliau. – Agensi


Mampukah UMNO laksana janji dalam Belanjawan 2023?

BANGI, 19 Rabiulawal 1444H, Ahad – Gerakan Tanah Air (GTA) mempersoal kemampuan UMNO melaksanakan segala janji dibuat dalam Belanjawan 2023, yang disifatkan jelas untuk pilihan raya.

Pengerusi Penaja GTA, Tun Dr Mahathir Mohamad berkata, belanjawan yang dibentangkan pada 7 Oktober lalu sememangnya terlihat baik, namun jika pelaksanaan tidak cekap peruntukan tak dapat membawa hasil yang dijanji.

Beliau mendakwa, kerajaan kini kekurangan dana, korup dan kurang kecekapan untuk melaksanakan projek-projek.

“Di masa Najib, kerajaan UMNO gagal dalam pengurusan kewangan. UMNO meminjam RM42 bilion dengan mengguna 1MDB. Sebenarnya hutang kerajaan dahulu tidak pernah lebih daripada satu trilion.

“Sekarang, membayar faedah sahaja pun memerlu berbilion ringgit tiap tahun. Hutang pokok tidak dibayar,” katanya dalam kenyataan, hari ini.

Dakwa bekas Perdana Menteri itu, kerap kali peruntukan untuk pembangunan digunakan bagi membayar faedah pinjaman sehingga menyebabkan pembangunan kurang dana dan tidak dapat dilaksana.

“Lebih-lebih lagi kos meningkat kerana rasuah. Banyak cara-cara untuk mengurangkan kos tidak diamal.

“Di masa yang sama nilai ringgit jatuh. Ini bermakna bayaran hutang dalam ringgit meningkat dan juga kos import,” dakwanya.

Dr Mahathir berkata, GTA yang belum didaftar tiada pilihan selain daripada menyokong belanjawan itu kerana jika tidak sudah tentu rakyat akan kecewa dan menolak gerakan berkenaan.

Bahkan, parti-parti lawan juga tidak diberi hak untuk membahas peruntukan-peruntukan yang diberi kepada semua lapisan masyarakat menerusi belanjawan itu.

“Sebab itu, walaupun GTA menerima belanjawan ini tetapi banyaklah perubahan dan tambahan perlu dilakukan.

“InsyaAllah, GTA dapat melaksana bajet terutama bantuan-bantuan untuk rakyat jika UMNO tidak jadi kerajaan dan diganti oleh kerajaan GTA (Pejuang) jika GTA diberi kemenangan dan mendiri kerajaan,” katanya.


Hamas bidas PA cuba monopoli keputusan di Palestin

BAITULMAQDIS, 13 Rejab 1442H, Khamis – Pergerakan Perjuangan Islam Palestin (Hamas) mengkritik tindakan Pihak Berkuasa Palestin (PA) memonopoli keputusan di negara itu.

Jurucakap Hamas, Hazem Qassem dalam ciapan di laman Twitternya menyifatkan, tindakan pegawai PA dan pergerakan Fatah yang memberi harapan palsu kepada rakyat Palestin bahawa mereka mentadbir negara dengan baik adalah memalukan.

Hazem berkata, PA gagal mencapai hasrat nasional rakyat Palestin.

“Sebaliknya, ia menggunakan kesempatan politik dan geografi selain mahu berkomproni dengan penjajahan Israel,” dakwanya.

Kenyataan itu dikeluarkan setelah PA mengumumkan bahawa ia telah menandatangani perjanjian dengan sebuah firma Mesir untuk melabur di pelantar gas di pinggir Gaza.

Bagaimanapun, syarat perjanjian telah dirahsiakan.

Mengulas lanjut, Hazem berkata, warga Palestin mempunyai hak untuk mengetahui cara PA menangani perkara-perkara utama negara itu termasuk perincian perjanjian terbabit.

“Tingkah laku unilateral ini menegaskan kepentingan mengadakan pilihan raya pada semua peringkat bagi memilih institusi yang benar-benar memahami kepentingan rakyat Palestin berdasarkan hubungan nasional,” katanya. – Agensi


Kerajaan Madani lemah, pastikan PH-BN kalah PRN 6 negeri

BANGI, 3 Zulhijjah 1444H, Khamis – Pilihan Raya Negeri (PRN) kali ini akan menjadi medan untuk rakyat menilai dan membuat keputusan sama ada mahu gabungan parti sama dalam kerajaan Pusat memerintah.

Setiausaha Perhubungan PAS Selangor, Roslan Shahir Mohd Shahir berkata, tindakan memberi Pakatan Harapan (PH) dan Barisan Nasional (BN) menang bermakna rela dan bersetuju dengan kegagalan serta kelemahan mereka di peringkat Persekutuan yang teruk menjejaskan penghidupan rakyat dan masa depan negara.

“Dalam keadaan kerajaan Persekutuan gagal memberikan penyelesaian terbaik buat rakyat walau enam bulan telah berlalu sejak mereka membentuk kerajaan.

“…rakyat di enam buah negeri ini perlu membuat keputusan adakah sesuai kerajaan Persekutuan dan kerajaan negeri datang dari gabungan parti yang sama atau dalam keadaan sekarang ini lebih sesuai ianya dari gabungan parti yang berbeza agar wujud semak dan imbang.

“Biar enam buah kerajaan negeri ini memantau perjalanan kerajaan Persekutuan agar mereka kembali memberi tumpuan pada pembangunan rakyat dan negara, atau jika gagal juga memberikan isyarat pada rakyat untuk menggantikan mereka,” katanya dalam kenyataan, hari ini.

Dalam pada itu, Roslan Shahir berkata, indikator ekonomi memberi isyarat betapa gagal dan lemahnya kerajaan ini.

Ini belum ditambah dengan harga barangan domestik yang mencanak naik termasuk bahan-bahan makanan, telur, minyak masak, sayur-sayuran dan ayam, katanya.

Beliau mempersoalkan apa harus rakyat lakukan dalam berhadapan dengan kerajaan yang lemah dan gagal seumpama ini.

“Inilah masanya untuk kita wujudkan semak dan imbang, kerajaan Persekutuan perlu dipantau oleh kerajaan negeri yang cergas dan bertenaga yang didukung rakyat.

“Lantas PRN ke-15 untuk enam buah negeri ini adalah platform yang terbaik untuk rakyat mengambil inisiatif menuntut perubahan menurut lunas demokrasi.

“Pastikan PH-BN yang gagal di peringkat Persekutuan ini tidak diberi kuasa di mana-mana enam negeri yang akan mengadakan PRN,” katanya.


Undi PN sebagai isyarat tak puas hati pada kerajaan baharu

BANGI, 10 Jamadilawal 1444H, Isnin – PAS menyarankan pengundi di Parlimen Padang Serai dan Dewan Undangan Negeri (DUN) Tioman mengundi Perikatan Nasional (PN) pada 7 Disember ini, sebagai tanda tidak puas hati terhadap kerajaan baharu.

Ahli Jawatankuasa Kerja PAS,Nasrudin Hassan berkata, tindakan itu perlu diberikan sebagai isyarat penolakan rakyat terhadap pembentukan kerajaan campuran yang didominasi Pakatan Harapan (PH) dan Barisan Nasional (BN).

“Jika rakyat tidak berpuas hati dengan pembentukan kerajaan PH dan BN, maka beri isyarat dengan mengundi PN di Padang Serai dan Tioman,” katanya.

Pada 19 November lalu, kerusi Parlimen Padang Serai dan DUN Tioman ditangguhkan berikutan kematian calon di kedua-dua kawasan berkenaan.

Parlimen Padang Serai menyaksikan pertembungan sehingga enam penjuru yang terdiri daripada calon PH, BN, PN, Parti Warisan, Parti Pejuang dan seorang calon Bebas.

Bagaimanapun, BN memberi laluan kepada calon PH, Dr Mohamad Sofee Razak selari dengan kerjasama gabungan itu dalam membentuk kerajaan Pusat.

DUN Tioman pula menyaksikan pertandingan lima penjuru antara calon BN, PN, PH, Pejuang dan seorang Bebas, dengan PH memberi laluan kepada calon BN di kawasan berkenaan.


Kes Bella: Rina sedia menghadap Tunku Mahkota Johor

KUALA LUMPUR, 15 Ramadan 1443H, Ahad – Menteri Pembangunan Wanita, Keluarga dan Masyarakat, Datuk Seri Rina Harun bersedia menghadap Tunku Mahkota Johor Tunku Ismail Sultan Ibrahim dan Che’ Puan Besar Khaleeda Bustamam bagi mempersembahkan status perbicaraan kes penderaan Bella.

Rina memaklumkan, kementerian berkenaan akan mempersembahkan tindakan yang telah disusuli pihak kementerian dalam membantu perbicaraan kes itu.

“Titah DYAM Tuanku yang berkenan menawarkan khidmat peguam secara percuma bagi menjalankan arahan memerhati (watching brief) bagi pihak KPWKM untuk kes ini amatlah bermakna buat pihak kementerian dalam memperkasakan usaha menegakkan keadilan buat adik Bella.

“Kementerian menyambut baik pelawaan ini dan akan bekerjasama rapat dengan pihak peguam yang dititahkan oleh DYAM Tuanku. Menjunjung kasih DYAM Tuanku,” menurut hantaran itu.

Rina berkata, beliau terharu atas keprihatinan dizahirkan oleh baginda berdua yang sama-sama mengikuti perkembangan kes perbicaraan berkenaan.

Rina turut menyeru seluruh Keluarga Malaysia untuk berdoa agar urusan perbicaraan kes penderaan Bella dipermudahkan dan kebenaran dapat dibuktikan pada akhir perbicaraan.

Kes Bella tular di media sosial tahun lepas selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.

Susulan itu, pengasas Rumah Bonda, Siti Bainun Ahd Razali, 30, didakwa atas dua pertuduhan mengabaikan serta mendera remaja berusia 13 tahun itu sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju di sini antara Februari dan Jun 2021.

Siti Bainun didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Beliau tidak mengaku bersalah atas kedua-dua pertuduhan. – Bernama


MAIS lancar sistem wasiat dan hibah

SHAH ALAM, 1 Zulkaedah 1443H, Rabu – Majlis Agama Islam Selangor (MAIS) hari ini melancarkan Sistem Wasiat dan Hibah (SISWA) bagi memudahkan pengurusan wasiat serta hibah secara dalam talian di Selangor.

Pengerusinya Tan Sri Abdul Aziz Mohd Yusof berkata MAIS sebagai badan pengelola Baitulmal sentiasa komited memberi perkhidmatan terbaik dan menjadi rujukan utama pengurusan harta orang Islam.

“MAIS telah menaik taraf sistem sedia ada, e-Wasiat kepada sistem baharu yang lebih pintar menerusi gabungan dua elemen perancangan pembahagian harta iaitu wasiat dan hibah. Melalui sistem ini, permohonan dan kelulusan akan diuruskan sepenuhnya secara atas talian selain menawarkan penggunaan Electronic Know Your Customer (EKYC) yang diiktiraf Bank Negara Malaysia (BNM).

“Selain itu, SISWA juga menggunakan tandatangan digital yang tertakluk di bawah Akta Tandatangan Digital 1997 dan pengesahan transaksi pemohon dilakukan secara One-Time Password (OTP),” katanya ketika ditemui pemberita selepas melancarkan sistem itu di sini hari ini.

Abdul Aziz berkata MAIS menyasarkan seramai 6,000 orang mendaftar SISWA bagi pengurusan berkenaan dan setakat ini sebanyak 3,196 permohonan wasiat dan hibah telah diterima.

“Kami berharap sistem itu memberi kemudahan baharu kepada umat Islam dalam usaha membantu pembahagian harta dengan lebih sistematik sekali gus mengelak isu harta pusaka di kalangan waris,” katanya.

Pelaksanaan inovasi baharu itu boleh dibuat menerusi laman https://siswa.mais.gov.my.

Maklumat lanjut mengenai wasiat, hibah dan pusaka boleh didapati di laman web rasmi MAIS di www.mais.gov.my atau menghubungi talian 03-5514 3773/3772. – Bernama


‘Saya tak mahu zalim, nafikan hak rakyat’

TUMPAT, 29 Zulkaedah 1444H, Ahad – Kerajaan tidak menafikan hak rakyat di Kelantan walaupun ia adalah negeri pembangkang, kata Perdana Menteri, Datuk Seri Anwar Ibrahim.

Beliau berkata, biarpun terdapat perbezaan politik, namun rundingan dan perbincangan sentiasa dilakukan bagi memberi peruntukan terutama dalam soal keagamaan dan kebajikan.

“Rundingan yang baik antara kerajaan persekutuan dan kerajaan negeri sangat diperlukan untuk membantu rakyat.

“Apabila saya menjadi Perdana Menteri, saya tak mahu zalim, nafikan hak rakyat dan buat tuduhan palsu untuk sumbat orang dalam penjara, walaupun itu sudah saya lalui, jadi sekarang ini kena runding molek-molek apa yang boleh diselesaikan, kita selesaikan, jangan membebankan rakyat,” katanya.

Beliau berkata demikian semasa berucap pada Majlis Penyerahan Sumbangan Perdana Menteri bagi Projek Menyiapkan Masjid At-Taqwa Alor Pasir di sini, hari ini.

Pada majlis itu Perdana Menteri menyampaikan peruntukan RM7.76 juta untuk projek menyiapkan Masjid At-Takwa Alor Pasir.

Anwar berkata, Kelantan menjadi antara negeri menerima peruntukan paling besar dalam Belanjawan MADANI.

“Isu bekalan air dan banjir turut diutamakan kerana ia melibatkan rakyat, malah peruntukan sejumlah RM103,863,258 turut disalurkan kepada golongan imam, bilal, siak, guru takmir dan guru Kelas Agama dan Fardu Ain (KAFA) di negeri ini.

“Dalam Belanjawan MADANI, semua projek diteruskan antaranya tadahan air, naik taraf jalan Pak Badol ke Melor, pembinaan Jambatan Palekbang termasuk beberapa projek baharu Sungai Golok,” katanya.

Belliau berkata selain itu keperluan peruntukan sekolah agama rakyat (SAR) yang pernah dihentikan pada 1999 akan dikaji semula tanpa memilih mana-mana kelompok dan biar sama rata kerana menurutnya institusi itu ada peranannya. – Bernama


SOP siasatan awam pengeluaran kawasan tanah dari HSK dibangunkan

PUTRAJAYA, 10 Muharam 1444H, Isnin – Kementerian Tenaga dan Sumber Asli (KeTSA) melalui Jabatan Perhutanan Semenanjung Malaysia sedang menyediakan prosedur operasi standard (SOP) penyiasatan awam bagi pengeluaran kawasan tanah dari hutan simpanan kekal (HSK) di Semenanjung Malaysia.

Ia susulan Rang Undang-undang (RUU) Perhutanan Negara (Pindaan) 2022 yang diluluskan di Dewan Negara hari ini dan RUU tersebut telah diluluskan di Dewan Rakyat pada 18 Julai lepas.

Menteri Tenaga dan Sumber Asli, Datuk Seri Takiyuddin Hassan berkata, SOP tersebut menggariskan kaedah dan proses yang terlibat dalam penyiasatan awam bagi pengeluaran kawasan tanah daripada HSK di Semenanjung Malaysia.

SOP yang dibangunkan itu akan dibentangkan untuk kelulusan Majlis Tanah Negara yang akan datang, katanya dalam kenyataan hari ini.

“Penyiasatan awam yang dilaksanakan kelak diharap akan memberikan imej yang positif kepada kerajaan-kerajaan negeri khususnya dan kepada negara amnya di mana pewartaan keluar kawasan tanah HSK yang dibuat adalah pilihan terakhir setelah due-diligence atau usaha wajar dilaksanakan kerajaan negeri,” katanya.

Takiyuddin berkata, secara prinsipnya KeTSA tidak menggalakkan pengeluaran atau penyahwartaan mana-mana kawasan tanah daripada HSK.

Dalam keadaan tertentu, sekiranya sesuatu kawasan tanah perlu juga untuk dikeluarkan daripada HSK bagi tujuan yang diperlukan untuk kegunaan ekonomi yang lebih tinggi, beliau berkata pihak berkuasa negeri (PBN) hendaklah menjalankan penyiasatan awam mengikut kaedah-kaedah sebagaimana ditetapkan.

Takiyuddin berkata RUU Perhutanan Negara (Pindaan) 2022 yang diluluskan itu membuktikan komitmen jitu kerajaan dalam memastikan kawasan hutan yang merupakan khazanah dan ekosistem penting kepelbagaian biologi negara diberikan perlindungan sewajarnya.

“Saya berharap kerajaan-kerajaan negeri dapat terus memberikan sokongan kepada RUU ini dengan menerima pakai keseluruhan RUU sebagai Enakmen Perhutanan (Pemakaian) di negeri masing-masing. Ia sekali gus mencerminkan kesungguhan kita sebagai sebuah negara yang bertanggungjawab dalam memelihara dan melindungi hutan,” katanya.

Beliau berkata, usaha untuk menambah baik Akta Perhutanan Negara 1984 (Akta 313) telah dimulakan sejak 2009 iaitu selama 13 tahun dan pindaan ke atas Akta 313 kali ini merupakan pindaan kali kedua selepas pindaan kali pertama dibuat pada 1993.

Secara amnya, pindaan ke atas Akta 313 kali ini bertujuan mengawal proses pewartaan keluar dan penggantian HSK serta memantapkan penguatkuasaan hutan bagi membanteras kegiatan pengambilan hasil hutan tanpa kebenaran.

Selain itu, ia juga untuk meningkatkan kadar denda dan hukuman serta penalti tambahan bagi membendung kesalahan hutan yang merosakkan alam sekitar, mengatasi isu kekaburan dan kuasa yang tidak jelas dan menambah baik jadual-jadual dalam akta bagi memantapkan pengurusan dan penguatkuasaan perhutanan. – Bernama


Tiada lagi kuota khas pengambilan pekerja asing

LARUT, 19 Jamadilakhir 1443H, Sabtu – Tiada lagi kuota khas dikeluarkan dalam pengambilan pekerja asing di negara ini, kata Menteri Dalam Negeri, Datuk Seri Hamzah Zainudin.

Beliau berkata, setiap permohonan daripada majikan kini perlu melalui penilaian jawatankuasa kementerian dalam meneliti jumlah pekerja asing yang layak diambil bekerja mengikut syarat dan undang-undang yang ditetapkan.

“Tiada lagi kuota khas. Mesti mendapat kelulusan jawatankuasa. Ada orang tidak sedar dan syok cakap. Umum perlu tahu, seseorang majikan yang memerlukan pekerja asing, perlu mendapat kelulusan jawatankuasa kerana ada akta.

“Contohnya sektor perladangan. Kena tahu berapa kuota pekerja yang diperlukan dan berapa yang layak dapat. Katalah patut dapat 1,000 pekerja tetapi disebabkan tiada tempat tinggal, jadi mungkin dia hanya dapat 400 sahaja.

“Untuk tambah baki pekerja yang dimohon, kena mohon semula dengan Kementerian Sumber Manusia (KSM) atau merayu kepada kami untuk disemak. Sekarang pengambilan semakin ketat dan tidak mahu lagi kuota bebas seperti legasi sebelum ini,” katanya selepas menghadiri majlis mesra rakyat di Kampung Tapah, Sungai Bayur, dekat Selama hari ini.

Beliau mengulas gesaan Setiausaha Agung Pertubuhan Kebangsaan Agensi Perkhidmatan Swasta Malaysia (PAPSMA), Dr N Sukumaran supaya kerajaan menghapuskan ‘kelulusan khas’ peringkat menteri sebagai kebenaran kepada pihak-pihak tertentu untuk memonopoli kemasukan pekerja asing ke negara ini, bagi mengelak berulangnya sindiket membawa masuk pekerja asing berlebihan.

Hamzah berkata, jika sistem kuota tidak diguna pakai dan bersifat pengambilan bebas, pekerja asing akan masuk ke negara ini sewenang-wenangnya sehingga tidak mengikut syarat serta kriteria yang ditetapkan hingga menimbulkan masalah dari segi kebajikan seperti tempat tinggal dan sebagainya.

Sebelum ini, setiap majikan perlu berurusan melalui Kementerian Dalam Negeri untuk urusan penggajian pekerja asing, namun begitu, kini semua urusan tersebut boleh dibuat melalui KSM bagi memastikan keseragaman dasar dan penyelarasan prosedur penggajian pekerja asing. – Bernama


Perbalahan pemimpin Melayu beri peluru kepada musuh

Oleh Ainul Illia Meor Suzurudin

BANGI, 21 Rejab 1442H, Jumaat – Peluang mendapatkan kembali tampuk pemerintahan daripada Pakatan Harapan (PH) oleh parti-parti dominasi Melayu semakin hari tampak semakin disia-siakan.

Ahli Jawatankuasa Pusat Barisan Jemaah Islamiah Se-Malaysia (BERJASA), Norzaimeen A Kadir berkata, pemimpin-pemimpin Melayu seolah-olah tidak mengambil iktibar dan peringatan daripada senario Pilihan Raya Umum ke-14 (PRU14).

“PRU14 bagaikan tidak bermakna apa-apa pada mereka. Mereka tidak serik dengan hukuman yang dah ditunjukkan oleh rakyat yang dah mula terbuka mata dan minda mereka sekarang,” katanya ketika dihubungi Ismaweb.net, hari ini.

Norzaimeen berkata, sepatutnya peluang mendapatkan kembali tampuk pemerintahan daripada PH itu digunakan untuk meletakkan kembali perjalanan politik negara ‘back-on-track’ seperti mana yang dikehendaki Islam – sementelah agama rasmi negara ini adalah agama Islam.

“Tetapi perbalahan demi perbalahan yang tidak sudah-sudah berlaku antara parti-parti Melayu Islam ini yang langsung tidak membawa apa-apa kebaikan kepada rakyat, agama dan bangsa.

“Seolah-olahnya mereka tidak takut pada janji Allah bahawa para pemerintah itu pasti akan dipertanggungjawabkan atas urusan kebajikan rakyat yang diperintah.

“Alangkah baiknya peluang kedua ini digunakan untuk membuktikan bahawa Islam ada penyelesaian pada setiap masalah dan penyelesaian Islam lah yang paling adil dan berkesan,” katanya.

Pun begitu, pemimpin-pemimpin kini saling berbalah dan mengugut sekaligus memberi peluru kepada pihak musuh untuk terus memperlekehkan kebolehan bangsa Melayu, sebagai bangsa tonggak negara.

“Akhirnya, kita semakin terhina, manakala musuh semakin jauh dari mengenali agama Islam yang sebenar, kerana tidak ada contoh dan tauladan buat mereka, daripada kita yang beragama Islam.

“Adakah ini bermakna negara memerlukan satu ‘Kuasa Ketiga’ untuk mengajar mereka?,” katanya.


Protes tercetus di Israel selepas perundangan hadkan kuasa Mahkamah Agung diluluskan

JERUSALEM, 7 Muharam 1445H, Selasa – Perhimpunan besar-besaran tercetus di seluruh Israel pada Isnin selepas Ahli Parlimen meluluskan undang-undang pertama yang mengehadkan kuasa Mahkamah Agung, satu langkah penting dalam rancangan kontroversi kerajaan sayap kanan untuk merombak sistem kehakiman negara itu, lapor Xinhua.

Undang-undang itu diluluskan dengan 64 menyokong, tanpa undi veto di Parlimen yang mempunyai 120 kerusi, dengan Ahli Parlimen pembangkang memboikot undian terakhir.

Undang-undang itu membatalkan kuasa Mahkamah Agung untuk menolak keputusan kerajaan yang dianggap ‘tidak munasabah.’ Ia merupakan sebahagian daripada rancangan kerajaan untuk melemahkan Mahkamah Agung dan menyusun semula sistem kehakiman.

Penunjuk perasaan menyekat lebuh raya utama di Baitulmaqdis, Tel Aviv, Haifa dan bandar-bandar lain di seluruh negara. Polis bertempur dengan penunjuk perasaan dan menggunakan meriam air untuk menyuraikan mereka.

Di Baitulmaqdis, polis juga menggunakan ‘Skunk,’ sebuah kenderaan yang mengeluarkan cecair berbau busuk bagi menyuraikan penunjuk perasaan. Sekurang-kurangnya 34 penunjuk perasaan ditahan sejak pagi Isnin, menurut polis.

Persatuan Peguam Israel dan organisasi serta individu lain memfailkan sekurang-kurangnya empat petisyen meminta Mahkamah Agung membatalkan undang-undang itu.

Rumah Putih dalam satu kenyataan memaklumkan ‘malangnya pengundian hari ini berlaku dengan majoriti yang paling tipis.’

Dalam satu kenyataan di televisyen, Netanyahu berkata undang-undang baharu itu ‘perlu’ untuk membolehkan kerajaan ‘memerintah’ dan mewujudkan ‘perpaduan.’

Rombakan kehakiman telah mencetuskan bantahan di seluruh negara yang berlangsung selama 29 minggu berturut-turut. Ratusan ribu rakyat Israel turun ke jalan untuk menyuarakan bantahan mereka terhadap rancangan kerajaan untuk merombak sistem kehakiman.

Lebih 11,000 pasukan simpanan tentera, termasuk juruterbang, mengumumkan mereka akan meletakkan jawatan, sekali gus menimbulkan kebimbangan bahawa kesiapsiagaan tentera akan terjejas.

Netanyahu, 73, pemimpin paling lama berkhidmat di Israel, kembali memegang jawatan pada akhir Disember sebagai ketua kerajaan campuran yang menjadikan rombakan kehakiman sebagai agenda penting. – Bernama


Tolak tadbir Gaza bukti PA tak boleh diharap bela Palestin

Oleh Athirah Huda Zalhe

BANGI, 16 Rabiulakhir 1445H, Selasa – Gabungan Solidariti Pembebasan Palestin (GSPP) hari ini menyelar kenyataan Perdana Menteri Palestin, Mohammad Shtayyeh yang menolak untuk mentadbir semula Gaza jika Israel berjaya menggulingkan Gerakan Perjuangan Islam Palestin (Hamas) dalam perang di wilayah itu.

Pengerusi GSPP, Ustaz Muhammad Fauzi Asmuni berkata, kenyataan Shtayyeh membuktikan Pihak Berkuasa Palestin (PA) – yang dipimpin oleh Fatah – sememangnya tidak boleh diharap untuk menyelesaikan konflik Palestin dan Israel.

Bahkan, beliau semakin kesal dengan sikap PA yang masih terbelenggu dengan idea penyelesaian dua negara, meskipun tidak mendapat dukungan majoriti rakyat Palestin.

“Walaupun di satu sudut ia menunjukkan keprihatinan agar isu Tebing Barat dan Gaza dibincangkan sekali, tetapi tiada langsung sebarang keprihatinan yang boleh dilihat dalam membincangkan kemerdekaan Palestin keseluruhannya.

“Rakyat Malaysia perlu sedar bahawa mereka mesti berada di pihak yang didukung oleh majoriti rakyat Palestin,” katanya kepada Ismaweb.net, hari ini.

Beliau berkata demikian ketika diminta mengulas kenyataan Shtayyeh yang menegaskan PA tidak akan kembali mentadbir Gaza, melainkan ada penyelesaian menyeluruh yang turut membabitkan Tebing Barat sekiranya Israel menang perang dengan Hamas.

Terdahulu, Shtayyeh berkata, PA tidak akan bekerjasama tanpa kembali kepada proses damai tulen yang menghasilkan dua negara berdaulat.

“Untuk meminta PA pergi ke Gaza dan melaksanakan hal ehwal Gaza tanpa penyelesaian politik untuk Tebing Barat, seolah-olah PA ini menaiki F-16 atau kereta kebal Israel?,” kata Shtayyeh.

Kenyataan Shtayyeh itu dibuat susulan mengulas rancangan tentera Israel menamatkan perang Gaza dengan mewujudkan pihak berkuasa peralihan selepas Hamas digulingkan, dan mungkin dikendalikan oleh negara Arab dan kemudian akhirnya menyerahkan ia kepada PA.

Mengulas lanjut perkara itu, Muhammad Fauzi menegaskan, penyerahan Gaza kepada pihak ketiga untuk sementara waktu, sama ada negara Arab atau selainnya tidak akan menyelesaikan konflik di wilayah berkenaan.

“Sebaliknya rakyat Palestin yang menjadi mangsa perang ini terus tidak terbela.

“Perkara yang sepatutnya dilakukan oleh PA ketika ini adalah berunding dengan Hamas dan negara Arab serantau untuk bersama-sama menghadapi kemaraan Barat di Gaza,” katanya.

Berita berkaitan;


Federasi ternakan ayam ditubuh, perangi orang tengah: Noh Omar

KUALA SELANGOR, 8 Zulhijjah 1443H, Jumaat – Kementerian Pembangunan Usahawan dan Koperasi telah menubuhkan Federasi Ternakan Ayam bagi memainkan peranan mengelakkan kewujudan ‘orang tengah’ untuk memastikan kos dapat dikurangkan seterusnya harga ayam yang lebih rendah dapat dijual kepada pengguna.

Menterinya, Tan Sri Noh Omar berkata federasi tersebut yang dianggotai oleh koperasi dan pengusaha yang terlibat dengan ternakan ayam serta pemborong akan bekerjasama bagi pengoperasian pusat pengumpulan dan pengedaran ayam di setiap negeri.

“Di setiap negeri telah ada pusat tersebut dan Federasi yang ditubuhkan di bawah Suruhanjaya Koperasi Malaysia ini akan beli ayam dari ladang dan dikumpulkan di pusat itu yang kemudian diedar dan dijual terus kepada pengguna,” katanya kepada pemberita selepas Majlis Anugerah Perkhidmatan Cemerlang (APC) 2021 Pejabat Pendidikan Daerah Kuala Selangor, hari ini.

Turut hadir, Menteri Kewangan Tengku Datuk Seri Zafrul Tengku Abdul Aziz.

Melalui federasi tersebut, katanya pengguna akan mendapat tawaran harga ayam yang lebih murah berbanding harga di pasaran luar.

“Sekarang ini kami sedang buat satu perjanjian bersama dengan 15 pihak koperasi dan syarikat-syarikat lain yang terlibat, insya-Allah dalam masa terdekat ia akan dilaksanakan,” katanya.

Selain itu, Noh berkata kementeriannya juga akan membawa masuk ayam sejuk beku dari luar negara ke pusat pengumpulan dan pengedaran tersebut bagi memberi pilihan untuk pengguna selain ayam segar.

“Macam daging juga, kami ada daging segar dan daging beku tetapi ayam beku itu nanti kami akan pastikan harganya lebih murah berbanding ayam segar,” katanya.  – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Presiden Russia sokong penuh Palestin

MOSCOW, 26 Rabiulawal 1445H, Khamis – Presiden Russia, Vladimir Putin mengakui Moscow sentiasa menyokong penuh penubuhan sebuah negara Palestin, kerana rejim Israel tidak henti-henti menghentam Semenanjung Gaza yang dikepung dengan serangan peluru berpandu bertubi-tubi.

Bercakap pada sesi pleno Minggu Tenaga Russia berkata, Putin menegaskan negaranya sentiasa menyokong pelaksanaan keputusan Majlis Keselamatan Pertubuhan Bangsa-Bangsa Bersatu mengenai penubuhan negara Palestin yang merdeka.

“Kami sentiasa menyokong pelaksanaan keputusan Majlis Keselamatan PBB, maksud saya, pertama sekali, penciptaan negara Palestin yang merdeka,” tegas pemimpin Russia itu.

Kenyataan Putin dibuat ketika Israel melancarkan serangan maut ke atas Semenanjung Gaza yang berpenduduk padat sejak Sabtu selepas Gerakan Pejuang Islam Palestin (Hamas) melancarkan serangan mengejut, digelar Operasi Taufan Al-Aqsa, terhadap entiti perampas kuasa itu.

Hamas mengatakan bahawa operasinya muncul sebagai tindak balas terhadap pencabulan Israel di Masjid al-Aqsa di al-Quds Timur yang diduduki dan keganasan peneroka yang semakin meningkat.

Di bahagian lain dalam ucapannya, Putin menyebut letusan keganasan antara Israel dan Palestin sebagai contoh jelas kegagalan dasar AS di Timur Tengah.

Beliau menegaskan bahawa dasar Washington di rantau itu tidak mengambil kira keperluan rakyat Palestin kerana Rumah Putih cuba memberi tumpuan kepada bantuan kewangan, dan bukannya mencari penyelesaian kepada cabaran politik asas sedia ada.

Beliau bimbang jika konflik di Palestin boleh menjadi lebih mendalam selepas AS memutuskan untuk menempatkan semula kapal perang.

Presiden Russia itu juga mengecam perkara tersebut sebagai satu kesilapan tindakan Washington menghantar kumpulan penyerang kapal induk, yang termasuk USS Gerald R. Ford, lebih dekat dengan Israel.

“Saya tidak faham mengapa AS mengheret kumpulan pengangkut pesawat ke Laut Mediterranean. Saya tidak begitu faham maksudnya.

“Adakah mereka akan mengebom Lubnan? Atau adakah mereka cuba menakutkan seseorang? Sebenarnya orang di sana yang tidak lagi takut kepada apa-apa.

“Ini bukan cara untuk menyelesaikan masalah. Penyelesaian kompromi perlu dicari. Sudah tentu, tindakan sebegitu mengeruhkan keadaan,” kata Putin.

Lebih 1,000 orang terbunuh dan ribuan lagi cedera dalam hampir lima hari serangan udara Israel ke atas Gaza, sebuah wilayah terkepung di Mediterranean yang menempatkan kira-kira 2.3 juta orang walaupun keluasan tanahnya yang agak kecil. – Agensi


Dijangka lebih ramai ADUN pembangkang Sabah sokong kerajaan?

KOTA KINABALU, 1 Rabiulawal 1443H, Jumaat – Selepas Ahli Dewan Undangan Negeri (ADUN) Sindumin, Datuk Dr Yusof Yacob mengumumkan keluar daripada Warisan, dijangka lebih ramai ADUN pembangkang akan menyokong kerajaan.

Mendedahkan perkara itu, Ketua Bahagian Parti Pribumi Bersatu Malaysia (Bersatu) Beaufort, Datuk Isnin Aliasnih berkata, sebenarnya ramai wakil rakyat dari Warisan yang sudah berhubung dengan Bersatu tetapi ada antara mereka masih berbelah bahagi.

Justeru, beliau meminta agar wakil rakyat pembangkang bersama-sama dengan kerajaan untuk membangunkan Sabah kerana pemerintahan Gabungan Rakyat Sabah (GRS) masih berbaki empat tahun lagi.

“Saya fikir mereka taksub dengan pemimpin parti kerana diberi jaminan bahawa mereka akan membentuk semula kerajaan.

“Tapi, berkemungkinan juga ada perkara lain yang menjadi pertimbangan maka, sukar untuk mereka keluar meninggalkan parti,” katanya seperti dilapor media tempatan, hari ini.

Beliau bagaimanapun enggan mendedahkan beberapa individu terbabit yang menghubungi parti dalam kerajaan.

Terdahulu, Yusof mengumumkan keluar Warisan untuk menjadi wakil rakyat bebas yang menyokong kerajaan.

Pengumuman itu sekali gus menjawab spekulasi mengenai laporan yang mengatakan beliau keluar parti pada akhir minggu lalu.

Dengan perkembangan terbaru itu, Warisan yang memenangi 23 kerusi DUN, kini tinggal 20 kerusi setelah ADUN Bugaya Manis, Muka Mohd Darah meninggal dunia November tahun lepas dan ADUN Sebatik, Hassan A Gani Pg Amir keluar parti pada Februari lalu.


Korban gempa bumi Turki kini 51 orang, usaha pencarian sukar

ANKARA, 15 Rabiuawal 1442H, Ahad – Pasukan penyelamat bertungkus lumus mengesan mangsa yang berkemungkinan masih terperangkap di bawah runtuhan bangunan akibat gempa bumi kuat di barat Turki.

Hampir 6,000 anggota penyelamat ditugaskan sejak Jumaat, dibantu jentera penggali untuk membuang bongkah konkrit.

Pasukan penyelamat meluahkan kebimbangan, harapan untuk mencari lebih banyak mangsa terselamat semakin sukar.

Seorang pegawai di lokasi sebuah bangunan runtuh berkata, mereka percaya sekurang-kurangnya 10 mangsa masih berada di bawah runtuhan.

Setakat ini, jumlah kematian meningkat kepada 51 orang, manakala hampir 300 bangunan mengalami kerosakan.

Gempa bumi berukuran 7.0 sekala Richter yang melanda Laut Aegean turut mencederakan lebih 800 penduduk, lapor Lembaga Pengurusan Bencana dan Kecemasan (AFAD).

Bandar Turki yang paling teruk terjejas adalah Bayrakli – keluarga yang masih trauma dengan tragedi itu memakai selimut tebal dan menghabiskan masa berlindung di khemah.

Ribuan khemah didirikan sejak arahan dikeluarkan meminta penduduk tidak kembali ke kediaman mereka.

Turki melaporkan lebih 800 gempa susulan berlaku selepas gempa pertama, termasuk 40 gegaran berkekuatan empat pada skala Richter.

Pada 1999, gempa bumi berukuran 7.4 skala Richter pernah melanda barat laut Turki dan mengorbankan 17,000 orang termasuk 1,000 di Istanbul. -Agensi


Hari Guru pasti bermakna jika kita hadiah 7 perkara ini

1) GAJI dan benefit yang lebih tinggi.

2) Staf admin lebih ramai di sekolah bagi melaksanakan pelbagai tugas pengkeranian, data entry dan pengurusan majlis (event management) supaya para guru dapat fokus mengajar.

3) Masterplan/roadmap jangka masa panjang pendidikan negara yang tidak berubah-ubah walaupun dengan pertukaran menteri.

4) 100% pasangan guru duka lara dipindahkan supaya dapat bersama pasangan dan keluarga yang tercinta.

5) Budget infrastuktur sekolah, alat bantuan mengajar dan pelbagai keperluan sekolah, guru serta murid ditingkatkan tanpa sebarang ketirisan di peringkat kementerian, JPN mahupun PPD.

6) Para guru yang berprestasi dipermudahkan untuk menghadiri kursus bagi meningkatkan kemahiran diri, sambung belajar ke peringkat PhD dan dinaikkan pangkat mengikut merit (bukan senioriti).

7) Para ibu bapa tidak melayan para guru seperti pembantu rumah dengan pelbagai rungutan dan arahan yang tidak masuk akal dalam Whatsapp group.

Selamat Hari Guru 2022!

Ir Ts Lukman Al Hakim
Setiausaha Agung BERJASA


KD Paus usir bot nelayan Vietnam: TLDM

KOTA KINABALU, 21 Rabiulawal 1442H, Sabtu – Kapal Diraja (KD) Paus Tentera Laut Diraja Malaysia (TLDM) menahan sebuah bot nelayan asing dipercayai menjalankan aktiviti penangkapan ikan ketika melaksanakan rondaan di perairan Malaysia.

Pegawai Memerintah KD Paus Lt Kdr Nor Hisham Rahman berkata bot berkenaan dikesan di kedudukan kira-kira 149 batu nautika dari Kota Kinabalu pada tengah hari semalam.

Beliau berkata pemeriksaan mendapati terdapat 16 awak-awak warga Vietnam di atas bot berkenaan.

“Bot itu telah diusir dan diberi amaran keras untuk tidak melakukan sebarang aktiviti menangkap ikan di Zon Maritim Malaysia pada masa hadapan,” katanya dalam satu kenyataan hari ini.

Nor Hisham berkata TLDM tidak akan berkompromi dengan mana-mana pihak dalam menjaga kedaulatan perairan maritim negara.

Katanya, TLDM juga akan terus melaksanakan rondaan dan pemantauan dalam usaha mencegah sebarang aktiviti yang menyalahi undang-undang maritim serta mengelak penularan COVID-19 oleh pendatang asing tanpa izin menerusi jalan laut. – Bernama


Normalisasi Israel antara al haq dan batil

NORMALISASI Israel adalah sebuah pertembungan di antara al haq dan batil.

Ia adalah sebuah pertembungan di antara kebenaran al Quran dan Talmud, kitab syaitan Yahudi.

1- Masjid al Aqsa di Baitul Maqdis adalah kiblat pertama umat Islam

2- Masjid al Aqsa adalah masjid yang ke-2 didirikan di muka bumi

3- Masjid al Aqsa adalah masjid yang ke-3 suci di sisi Allah swt

4- Baitul Maqdis, ibu negara Palestin adalah tempat persinggahan Rasulullah dalam peristiwa Israk sebelum Baginda di’Mikraj’kan ke langit

5- Inilah bumi ribaat yang telah menyaksikan ratusan ribu umat Islam yang terkorban bagi mempertahankan bumi wakaf milik umat sejagat.

Normalisasi Israel bererti mengiktiraf penjajahan regim zionis Israel ke atas Palestin, tanah wakaf milik umat Islam sejagat sejak 15 Mei 1948 serta pemerkosaan terhadap Masjid al Aqsa, kiblat umat Islam yang pertama.

Yang benar, tetap benar dan yang batil tetap batil. Berpegang teguhlah dengan kebenaran sehingga kita dipanggil Tuhan.

Prof Dr Zainur Rashid Zainuddin
Naib Presiden ISMA


Nasib UMNO tak seteruk sekarang jika buat PRU15 lebih awal

BANGI, 21 Zulkaedah 1444H, Sabtu – Nasib UMNO mungkin tidak seteruk sekarang jika ‘Putrajaya’ mengikuti keputusan dicapai bersama untuk mengadakan Pilihan Raya Umum ke-15 (PRU15) lebih awal selepas Pilihan Raya Negeri (PRN) Melaka dan Johor.

Ahli Majlis Kerja Tertinggi (MKT) UMNO, Datuk Seri Ahmad Maslan berkata, masa yang tepat sangat penting dalam politik terutama bagi memastikan parti boleh mencapai kemenangan dalam pilihan raya.

“Jika pihak ‘Putrajaya’ ikut keputusan bersama – ketika gelombang kemenangan (PRN) Melaka – BN menang 21 daripada 28 kerusi – dan Johor – BN menang 40 daripada 56 kerusi – semangat masih tinggi dan ketika #BossKu (Najib) masih di luar – adakan PRU15, maka nasib UMNO dan BN tidak seteruk ini.

“(Faktor) ‘timing’ sangat penting dalam politik. Yang lepas dijadikan ingatan,” katanya melalui Twitter hari ini.

Kenyataan Ahli Parlimen Pontian itu dipercayai merujuk kepada keputusan Kabinet diterajui Datuk Seri Ismail Sabri Yaakob sebagai Perdana Menteri yang tidak mengikut keputusan parti yang meminta PRU15 diadakan lebih awal.

Semalam, bekas Ahli Majlis Tertinggi UMNO, Datuk Seri Tajuddin Abdul Rahman yang hadir mengejut di luar Perhimpunan Agung UMNO di Pusat Dagangan Dunia (WTC) Kuala Lumpur mendakwa Ahmad sebagai punca kegagalan UMNO dalam PRU15.

Tajuddin yang kini digantung enam tahun oleh UMNO turut mendakwa Ahmad yang ketika itu Setiausaha Agung UMNO, tidak memberikan nasihat sewajarnya kepada Presiden UMNO, Datuk Seri Dr Ahmad Zahid Hamidi ketika UMNO lemah ketika itu.


Algeria putus hubungan diplomatik dengan Maghribi

ALGIERS, 16 Muharram 1443H, Rabu – Algeria membuat keputusan memutuskan hubungan diplomatik dengan Maghribi, kata Menteri Luar Negeri, Ramdane Lamamra dalam satu sidang akhbar, semalam.

Algeria sebelum ini mendakwa, pihaknya akan mengkaji semula hubungan kedua-dua negara setelah ‘tindakan bermusuhan’ yang dilakukan Maghribi.

“Tindakan bermusuhan yang tidak henti-henti dilakukan Maghribi terhadap Algeria telah menyebabkan perlunya kajian semula hubungan antara kedua-dua negara dan kawalan keselamatan di sempadan barat,” menurut kenyataan pihak Algeria.

Bulan lalu, Kementerian Luar Algeria memanggil duta besarnya ke Maghribi dan mengisyaratkan kemungkinan langkah selanjutnya dalam ketegangan terbaharu mengenai wilayah Sahara Barat yang dipertikaikan.

Polisario Front – gerakan pembebasan kebangsaan orang Saharawi – memperjuangkan kemerdekaan untuk Sahara Barat, satu jajahan Sepanyol hingga pertengahan tahun 1970-an yang kini banyak diduduki dan ditadbir oleh Maghribi.

Sempadan darat antara Algeria dan Maghribi ditutup sejak awal 1990-an atas faktor keselamatan, bagaimanapun memperburuk pertelingkahan antara Algiers dan Rabat yang hubungannya sudah tidak begitu baik kerana konflik.

Sementara itu, Maghribi menyatakan kekesalannya terhadap ‘keputusan sepihak’ yang diambil oleh Algeria untuk memutuskan hubungan diplomatik dengan mendakwa keputusan itu sama sekali tidak dibenarkan.

Morroco dengan tegas menolak ‘alasan palsu dan tidak masuk akal’ yang diumumkan oleh Algeria.

“Kerajaan Maghribi akan tetap menjadi rakan ikhlas dan setia buat rakyat Algeria sambil terus bekerja dengan bijak dan bertanggungjawab untuk perkembangan hubungan Maghreb (negara-negara dalam Afrika Utara) yang bermanfaat,” kata kenyataan itu. – Agensi


Terus perkasa sekolah kebangsaan, jangan layan penentang perpaduan!

BANGI, 15 Jamadilakhir 1443H, Selasa – Tindakan pihak tertentu mempertahankan sekolah vernakular kononnya atas alasan supaya bahasa ibunda mereka tidak hilang begitu tidak masuk akal.

Hakikatnya kerana sekolah vernakular, agenda memartabatkan bahasa kebangsaan dilihat semakin mustahil untuk berlaku.

Bahkan, penguasaan bahasa Melayu di sekolah vernakular juga semakin parah.

Atas dasar itu, Pengerusi Pertubuhan Kebajikan Amal Sejagat Malaysia (Amal Sejagat), Cikgu Izzat Johari menggesa Datuk Seri Ismail Sabri Yaakob tidak melayan permintaan sesiapa sahaja berkaitan sekolah vernakular, sebaliknya terus memperkasakan sekolah kebangsaan.

Bahkan, beliau mengesyorkan kelas Bahasa Mandarin dan Bahasa Tamil diwujudkan sebagai bahasa pilihan.

“Jika isu bahasa, rasanya ramai rakyat berbangsa Melayu yang fasih berbahasa Mandarin malah ingin anak masing-masing mempelajari Bahasa Mandarin tetapi tiada di peringkat sekolah kebangsaan.

“Jadi, langkah dan jalan penyelesaian bagi isu pembelajaran Bahasa Mandarin adalah dengan membuka kelas bahasa pilihan dalam sekolah kebangsaan dan bukannya membuka sekolah vernakular,” katanya dalam kenyataan hari ini.

Dalam pada itu, beliau menyifatkan golongan yang mempertahankan sekolah vernakular sebagai penentang perpaduan sebenar.

“Kepada Dong Zong, MCA, DAP dan GERAKAN, jangan harap anda mahu mendesak kerajaan sedia ada.

“Kepada Perdana Menteri, jangan layan permintaan penentang perpaduan Keluarga Malaysia. Teruskan perkasa sekolah kebangsaan,” tegasnya.


Kertas putih KKM dibentang di Parlimen tak lama lagi

PUTRAJAYA, 29 Syaaban 1443H, Jumaat – Kementerian Kesihatan (KKM) sedang menyediakan kertas putih berhubung reformasi sistem kesihatan negara untuk dibentangkan di Parlimen, kata Menterinya Khairy Jamaluddin.

“Dokumen ini dibangunkan dan akan dibentang di Parlimen tidak lama lagi agar segala saranan serta reformasi kesihatan yang dirancang kalis masa depan.

“Ini bermakna segala saranan dan reformasi kasihatan akan tetap dilaksanakan tidak kira siapa yang menerajui kementerian ini pada masa depan,” katanya pada majlis Anugerah Perkhidmatan Cemerlang (APC) KKM 2021 di sini hari ini.

Dengan adanya kertas putih itu, Khairy berharap perkhidmatan KKM kepada pelanggan, skop tugasan dan kebajikan warga KKM dapat ditambah baik.

Beliau berkata kertas putih yang dibangunkan setelah dicadangkan pada 15 Jan lepas diharap mendapat sokongan bipartisan apabila dibentangkan di Parlimen nanti.

Menyentuh peranan warga KKM di semua kemudahan kesihatan kerajaan, Khairy berkata selaras dengan slogan ‘Kami Sedia Membantu’, semua pihak perlu menjalankan tugas sebaik mungkin serta bersedia untuk berhadapan dengan perubahan persekitaran.

“Kita (warga KKM) tidak boleh kekal selesa pada sesuatu tahap pencapaian. Jangkaan pelanggan (rakyat) terhadap perkhidmatan awam semakin hari semakin tinggi dan kita perlu melaksanakan pembaharuan berterusan agar memenuhi permintaan dan harapan rakyat,” katanya. – Bernama


Potongan harga ujian COVID-19 untuk bakal haji

KUALA LUMPUR, 20 Ramadan 1443H, Jumaat – Bakal jemaah haji tahun ini dijangka menerima pengurangan harga bagi ujian pengesanan COVID-19 Tindak Balas Berantai Polimerase (RT-PCR).

Pengarah Urusan Kumpulan dan Ketua Pegawai Eksekutif Tabung Haji (TH) Datuk Seri Amrin Awaluddin berkata kemudahan itu akan dinikmati jemaah yang melaksanakan saringan tersebut dengan Kementerian Kesihatan (KKM).

Beliau berkata perkembangan itu telah dimaklumkan oleh KKM, bagaimanapun jumlah pengurangan bayaran ujian itu belum dimuktamadkan.

“Kos jalani ujian RT-PCR dan saringan kesihatan perlu ditanggung bakal jemaah tetapi kita baru dimaklumkan, insya-Allah bakal jemaah yang membuat ujian dengan KKM akan diberi pengurangan harga,” katanya pada sidang media berhubung kos bayaran haji di sini hari ini.

Amrin berkata bakal jemaah haji juga wajib menjalani ujian pemeriksaan kesihatan termasuk ujian pengesanan COVID-19, 72 jam sebelum berlepas ke Tanah Suci.

Katanya bakal jemaah haji yang disahkan positif wabak itu tidak dibenarkan untuk mengerjakan ibadah berkenaan dan mereka akan digantikan dengan orang lain mengikut penggiliran.

Sementara itu, Pengarah Eksekutif Haji TH Datuk Seri Syed Salleh Syed Abdul Rahman berkata kriteria jemaah haji yang dibenarkan menunaikan ibadah itu adalah syarat wajib yang ditetapkan oleh kerajaan Arab Saudi.

Beliau berkata jemaah perlu berada dalam keadaan yang sihat dan tiada penyakit kronik selain menegaskan jemaah mestilah lengkap vaksinasi COVID-19 termasuk dos penggalak. – Bernama